Ambrouget e oa bet goude ur pennad gant Monique, ur yar eus Kanariez.


da gentañ e oa ur choaz personel mont a vro da vro war vag. Tamm-ha-tamm e oa aet war ledanaat mennozh Guirec avat. Heuliet e oa bet e droioù-kaer gant kalz a dud dre internet ha graet en doa e soñj kontañ e istor ha kizidikaat an dud er skolioù pe er skolioù-meur war breskted ha braventez ar bed. E miz Kerzu daou vil triwec'h e oa distroet Guirec, pevar bloaz warn-ugent, da Vreizh e porzh Pempoull, asambles gant Monique. Evit gouzout hiroc'h : WWW pik Guirec Soudée pik COM


Mell aour ar merc'hed


E daou vil triwec'h e oa aet ar Vell Aour gant Ada Hegerberg. Ar wech kentañ e oa bet d'ur plac'h kaout an trofe-se.


Da lavaret eo o deus gortozet ar c'hoarierezed mell-droad tri-ugent vloaz a-raok na vefe roet ar priz-se d'ar velldroaderez wellañ !


Ur gwir araokadenn evit ar vell-droad an hini eo neuze, hag evit ar sportourezed evel-just.


Ganet e mil nav c'hant pemzek ha pevar ugent, an Norvegadez Ada Hegerberg a c'hoari gant skipailh Lyon. Ar plac'h kentañ bet gourc'hemennaouet gant ar Vell Aour evit he ampartiz eo-hi bremañ.


Pouezus-tre eo deomp-ni, merc'hed.


Merc'hed yaouank, kredit ennoc'h he doa embannet Ada e-kerzh lid roidigezh an trofe.


Ar farz forn dre brunev


Aozennoù.


Daou c'hant gramm bleud


kant hanter-kant gramm sukr


daou sac'hadig sukr vanilhet


pevar vi


pemzek santilitr laezh ha tri ugent


ugent prunevenn


Aozañ


Evit aozañ an toaz, meskañ ar bleud, al laezh, ar sukr vanilhet, ar vioù hag ar sukr e-barzh ur saladennouer.


Leuskel da ziazezañ un eurvezh


Raktommañ ar forn da zaou c'hant derez.


Lakaat un tamm amann da deuziñ hag amanenniñ ur plad


(ur plad pri zo gwelloc'h).


Diskenn an toaz er plad.


Ouzhpennañ ar prunev rollet barzh bleud.


Poazhañ tregont munut da zaou c'hant derez.


Sachit ganeoc'h


Kroashent ar micherioù Diwan daou vil naontek


Bez' vo eus Kroashent ar micherioù adarre er bloaz-mañ.


Abaoe daouzek vloaz bremañ e vez aozet an emgav-se evit skolajidi Diwan.


Dalc'het e vo an darvoud e sal Glenmor e Karaez d'an unnek a viz Meurzh.


E-kerzh an endervezh e vo roet d'ar skolajidi peadra d'en em soñjal, ha respontet e vo d'o goulennoù ivez.


Petra ? Peseurt labour ? Penaos ? Pelec'h ? Ar grennarded a c'hello mont a daol da daol da gejañ gant tud a vicher a responto d'ar goulennoù hag a ginnigo o micher dezhe.


Un doare eo da vont tamm-ha-tamm e darempred gant bed al labour dre ar brezhoneg evit skolajidi hag a vez kollet pe etre daou a-wechoù. Reiñ a ra tro dezhe da soñjal en dazont.


WWW pik diwan pik BZH


Bremañ eo keginañ


Keginañ a reomp bemdez, hon-unan, gant hor familh, evidomp hag evit ar re a garomp.


Ur mare a blijadur e vez ha leun a eskemmoù.


Keginañ zo ur perzh eus hor c'hultur, hon orin hag evit profitañ mat e brezhoneg eo gwelloc'h gouzout un nebeud frazennoù evel ar re amañ dindan.


Laka ar forn war enaou !


Gwalc'h da zaouarn ha naeta taol ar gegin evit gallout labourat.


Tenn ta an aozennoù eus ar yenerez.


Kaoc'h ! Suilhet 'm eus ar wastell !


Prenet teus ar vioù evit an alumenn ?


Kavet teus ar rekipe ?


Mat eo dit digeriñ an istr ha fardañ ar soubilh, mar plij ?


Mmmh ! C'hwezh vat zo !


Taol evezh ! Al laezh zo o vont da zivordañ.


Bet out o prenañ ar peadra evit aozañ koan fenoz ?


Ar sonterez InSight war Veurzh


Erruet mat eo, a-benn ar fin


Ar sonterez InSight zo erruet war Veurzh d'al Lun c'hwec'h warn ugent a viz Du daou vil triwec'h.


Goude c'hwec'h miziad treizhañ ha seizh munut diskenn, da pevar warn-ugent c'hilometr an eur ha da seizh kant derez Celsius.


Aet eo tre aergelc'h Meurzh gant ur buander tost da ugent mil kilometr an eur.


Ur gwir taol-kaer teknikel eo !


N'eus nemet ur sonterez diwar ziv hag a zeu a-benn da douch leur trede planedenn koskoriad an Heol.


Savet evit an NASA


InSight zo bet savet evit an NASA gant Lockheed Martin Space System, un embregerezh difenn ha surentez.


Er fuzeenn Atlas V pevar c'hant un e oa dibradet d'ar Sadorn pemp a viz Mae daou vil triwec'h, eus ar Vandenberg Air Force Base, war aodoù Kalifornia, er Stadoù-Unanet.


Koustet eo ar gefridi ouzhpenn seizh kant milion a euroioù. Er penn-kentañ e oa e soñj tud an NASA da lañsañ ar sonterez e daou vil c'hwezek, met un diaester a oa bet.


Perak e oa bet kaset InSight ?


InSight zo bet choazet evit studial aozadur ar blanedenn ruz.


Sontañ a ra diabarzh al leur (pluskenn, mantell ha kalonenn) evit klask gouzout penaos eo en em stummet ar blanedenn ha penaos eo emdroet, ar pezh a roio tro da anavezout gwelloc'h ar planedennoù maenek all, evel an Douar.


Dastum a ra ivez roadennoù gant he sismometr e-keñver ar c'hrenoù-douar hag ar stokoù meteoritennoù.


Klask a raio tud an NASA gouzout penaos eo deuet Meurzh da vezañ divuhez, yen ha sec'h.


Petra he deus kavet ?


Evit ar wech kentañ he deus enrollet ur sonterez son an avelioù a c'hwezh war Veurzh. E penn kentañ miz Genver he deus enrollet froum leur ar blanedenn.


Kemeret he deus InSight fotoioù eus al lec'h ma n'eo bet mab-den james.


Dastum peadra da c'houzout hag-eñ eo dourennek kalonenn Veurzh pe get zo war he roll-labour, a bado daou vloaz.


Danvez studi (ha faltazi ?) a gaso InSight d'an Douariz, hep mar !


Barzh gambr


Un dornad gerioù, simpl met mat da anavezout evit kas amzer vrav en ho kambr


(kempenn pe gempennoc'h) ha deskiñ geriaoueg stag eus ar pezh-se, da c'hortoz e vefe echu skouflad ar goukoug evit lezel plas d'an nevezamzer.


ar prenestr


ar prenestroù


al lamp-solier


al lampoù-solier


ar rideoz


ar rideozioù


ar skindommerez


ar skindommerezioù


an dihuner, an dihunerioù


ar c'holc'hed


(ar golc'hedoù)


an daol-noz


(an taolioù-noz)


ar plañchod


ar plañchodoù


ar gwele


ar gweleoù


an estajerenn


an estajerennoù


ar burev


ar burevioù


al lamp pennwele


al lampoù pennwele


ar gador-ruilh


ar c'hadorioù-ruilh


ar vatarasenn


(ar matarasennoù)


ar goubenner


ar goubennerioù


an armel-dilhad


(an armelioù-dilhad)


an doug-dilhad


an dougoù-dilhad


ar voest


(ar boestoù)


an diretenn


(an tiretennoù)


Ar person hag an delwenn


Tud bodad arzoù sakr eskopti Sant-Brieg a oa bet en iliz Plistin miz Du daou vil triwec'h.


Ar person en doa lakaet un delwenn eus ar C'hrist da gouezhañ dirazo.


Un nebeutoc'h ! en doa lavaret en ur vousc'hoarzhin.


Embannet en doa e kave vil an delwennoù plastr sulpikian.


Un tamm trouz a oa bet er c'heleier hag en em zigarezet e oa ar person.


Tud ar barrez o doa soñjet e oa un taol dic'hortoz met ar braz anezho ne oant ket bet feuket.


Gwelet mat eo ar person gant tud ar vro rak labourat a ra start.


E skuizhder a oa kaoz marteze.


Erc'h du e Siberia


E Kemerovo, ur rannvro eus Siberia e Rusia, e oa bet erc'h du e miz C'hwevrer.


Annezidi eus kêrioù Kisseliovsk, Leninsk-Kouznetski ha Prokopievsk o doa kaset dre internet luc'hskeudennoù souezhus eus ar vro goloet gant erc'h teñval.


Mengleuzioù digor niverus zo er vro.


Saotret kalz eo al lec'h gant poultr glaou pistrius.


Evit tud ar vro eo an erc'h saotret-se stumm anat an aer fall a analont a-hed an amzer. Tud Kemerovo hag aozadurioù ekologour o doa savet o mouezhioù ha kendivizoù a oa bet gant melestrourien ar c'hornad.


Kaneledoù


Aozennoù


un hanter litrad laezh


daou vi ha daou velen-vi


kant gramm bleud


daou c'hant hanter kant gramm sukr poultr


hanter-kant gramm amann


ur meudad holen


ul loaiad rom


ul loaiad dour vanilha


Aozañ


Un


Lakaat al laezh da virviñ gant an dourenn vanilha hag an amann.


Keit-se, meskañ ar bleud, ar sukr, ar vioù hag ar melenoù-vioù ha basañ pep tra.


Daou


Ouzhpennañ al laezh berv ha basañ adarre evit kaout un toaz brav dibouloud.


Leuskel da ziazezañ un eurvezh ha diskenn ar rom, meskañ mat.


Pevar


Lakaat ar forn da dommañ betek kant dek derez ha tri ugent e-pad un dek munut bennak.


Pemp


Peuzleuniañ (div drederenn) ar moull-kaneled silikon gant an toaz, hep amann ennañ.


C'hwec'h


Sekred poazhañ ar c'haneled :


forniañ ha leuskel pemp munut da daou c'hant dek derez ha tri ugent (pe tommder uhelañ ho forn),


izelaat goude-se da kant pevar ugent derez ha lezel pemp munut ha daou ugent pe un eurvezh.


Ar c'hreun zo da vezañ peurboazh ha rouzet mat met an diabarzh zo da vezañ bouk.


Seizh


Divoullañ ha lakaat anezho war ur gael bastezerezh.


Youenn Gwernig gant Ar Vro Bagan


E miz Mae daou vil naontek e vo kinniget pezh-c'hoari nevez Ar Vro Bagan.


Savet eo e giz enrolladenn un abadenn dele diwar-benn Youenn Gwernig (naontek kant pemp warn ugent -daou vil c'hwec'h).


Aet e oa Gwernig da Stadoù-Unanet Amerika e naontek kant seizh hag hanter kant da glask war-lerc'h e vara.


Eno en doa graet anaoudegezh gant Jack Kerouac.


Distro e Breizh e naontek kant nav ha tri ugent, Gwernig en doa kemeret perzh er stourmoù sokial ha sevenadurel. Pouezus eo e oberenn, e brezhoneg, e galleg hag e saozneg. Perzh Youenn Gwernig zo c'hoariet gant Tangi Merien. Lusket eo abadenn Ar Vro Bagan gant sonerezh Tangi ar Gall-Carré hag Erwan Moal. Teiryezhek eo an abadenn : brezhoneg, galleg ha saozneg.


Dao da redek ar festivalioù !


Petra ober e-kerzh ar vakañsoù ?


Evit ar re n'int ket evit chom diflach e vez festivalioù e-leizh e pevar c'horn ar vro :


sonerezh diouzh ar c'hiz ha sonerezh hengounel, endroioù a-feson…


Peadra da lakaat bourrapl ha da zastum leun a eñvorennoù !


Dalc'het peus kambroù en ul leti e Karaez ?


Gwell ganin 'n em staliañ war dachenn-gampiñ an Erer Kozh.


Savet teus da deltenn euh tostik-tre da'm hini.


Sell ta ! Du-hont mañ ar privezioù sec'h. Paper privezioù zo ganit ?


Ur pass tri devezh en Hellfest out deuet a-benn da gaout ? Taol kaer !


Hast buan ! Miossec zo krog ganti !


Roch Voisine an hini eo ! Kerzh ta da c'houlenn ur sinadenn digantañ !


Dispignet 'm eus kement gwenneg am oa bet kaset ganin…


N'on ket evit lavaret dit piv zo o kanañ war al leurenn-se.


Peseurt sonadeg a oa bet plijet dit ar muiañ ?


Piv eo Greta Thunberg ?


Ur grennblac'h deus Sveden


Greta Thunberg zo bet ganet e daou vil tri, e Sveden.


Merc'h d'ur ganerez opera ha d'un aktor eo.


E miz Mae daou vil triwec'h e oa aet ur priz skridaozañ ganti, roet gant ar gazetenn Svenska Dagbladet, evit ur pennad-skrid diwar-benn an hin.


D'an ugent a viz Eost daou vil triwec'h, deiz an distro-skol, he doa staget gant un "harz-studi" dirak ar Riksdag, parlamant Sveden e Stockholm.


Divizet he doa ober se da-heul barradoù tommder ha tanioù-gwall en hañv daou vil triwec'h ha miz a-raok un dilennadeg vras er vro.


Brud bras deuet buan-hardizh


Adalek deiz kentañ he harz-studi e oa bet kaoz eus Greta Thunberg er c'heleier. Un nebeud deizioù goude e oa bet embannet ul levr diwar he fenn, savet gant he zud hag he c'hoarezed.


Dre gomzoù Greta o doa divizet cheñch o boazioù evel nac'h debriñ kig ha beajiñ dre garr-nij.


Enebiñ groñs ouzh direizhamant an hin bremañ eo mennozh Greta Thunberg.


Eviti eo atebek ar pennoù bras war hon endro ha soñjal a ra dezhi ne reont ket ar pezh zo dleet evit mirout ouzh an traoù da vont war washaat.


"Harz-studi" evit an hin


Kaset he doa he stourm dirak ar Riksdag bemdez betek an dilennadeg.


Goude-se he deus dalc'het da vanifestiñ bep Gwener.


Tud yaouank dre ar bed a glask mont d'he heul hag aozañ manifestadegoù.


Evit Greta eo reizh an harz-studi rak hervezi n'o deus ket doujañs an uhelidi evit labour hag erbedadennoù ar skiantourien, skolidi uhelañ hor c'hevredigezh,


hag emañ he remziad en arvar.


Azoniad Asperger, disfiz ha rendael…


E miz Du daou vil triwec'h e oa bet roet da c'houzout e oa aotek ar Svedadez yaouank gant azoniad Asperger.


Rendael zo savet diwar se ha traoù all.


Poltredet e oa bet Greta e-kichen politikourien, evel Emmanuel Macron.


Kazetennerien o doa diskouezet ivez e oa embregerezhioù darempredoù foran en-dro dezhi hag a glaske tennañ gounid eus he obererezh.


Kalz a zisfiz zo savet neuze daoust ma chom bamus he striv.


Ar sportoù a-stroll


En nevezamzer ho peus leun a soñjoù evit fiñval ?


C'hoari volley-ball, basket-ball, rugbi pe c'hoazh mell-droad a c'hell bout lod anezhe


Ar sportoù a-stroll a zegas traoù na soñjer ket enne diouzhtu.


Mat int evit ar yec'hed, anat, met ouzhpenn se zo : mat int evit kreñvaat an emfiziañs, ar spered skipailh hag an daremprederezh. Dao d'ar c'hoari !


ar roued


ar rouedoù


an eneberez


an eneberezed


ar vell


(ar melloù)


ar c'hoarierez


ar c'hoarierezed


ar glinwisk, ar glinwiskoù


ar merk, ar merkoù


an dachenn


(an tachennoù)


ar c'hrez, ar c'hrezioù


an tokarn rugbi


an tokarnoù rugbi


ar veskadeg


(ar meskadegoù)


ar garwisk


ar garwiskoù


ar gaoued-pal


(ar c'haouedoù-pal)


an tredeog


(an dredeoged)


ar votez gant krapoù


(ar botoù gant krapoù)


al letonenn


al letonennoù


an derezioù


Distro Dana ar morerer


D'ar seizh warn-ugent a viz Ebrel e oa skampet kuit an evn Dana eus park an Aquashow e Gwaien. Kavet e oa bet e-kichen Montargis e departamant al Loiret, d'an dek a viz Mae.


Da vare un abadenn he doa graet he soñj mont da foetañ bro c'hwec'h kant kilometr pelloc'h.


Ur pezh mell parez morerer penn gwenn eo Dana,


anavezet gwelloc'h evel arouez ar Stadoù-Unanet, daou vetrad hed d'un askell d'eben,


aes d'he anavezout.


Kavet e oa bet gant implijidi eus kumun Amily war bord un hent,


o tebriñ korf-marv ur c'hazh bet flastret.


A-drugarez da baotred an tan da gentañ ha d'ur falc'huner goude-se he doa gellet Dana distreiñ da Vreizh an deiz war-lerc'h, yac'h ha dibistig.


Gwilhoù bet klevet o yudal adarre e Breizh !


Hervez paotred Arsellva ar Bleizi da vihanañ atav !


Bet klevet, hag enrollet ganto bleizi, daou da vihanañ,


o yudal kreiz an noz, tu bennak e reter departamant ar Mor-Bihan, d'an daou warn-ugent a viz Ebrel, da unnek eur tri ha daou ugent noz rik-ha-rik.


Un eur hanter e oa padet an abadenn.


O respont e oa ar bleizi-se an eil re d'ar re all, pe an eil d'egile, bep kardeur.


Kredapl-sur e oant o redek war-lerc'h o boued.


Gouezaj a-walc'h, yourc'hed, moc'h-gouez ha kirvi, zo er vro evito !


Nag un dra gaer klevet ar yudadennoù-se en-dro da luskellat ac'hanomp diouzh an noz !


Kouskit c'hwek, tudoù kaezh !


An Drôlètt, evaj evit ar re vihan hag ar re vras


Aozennoù


(evit hanter-kant gwerennad ugent santilitr)


ur c'hilogramm sivi


tri skej pemp litrad chug avaloù


tri skej pemp litrad dour gazek fresk-mat


hanter-kant santilitrad chug sitroñs


pevar-ugent santilitrad siros sivi


Aozañ


Gwalc'hit ha troc'hit ar sivi e tammoùigoù.


Ouzhpennit ar chug avaloù.


Diskennit ar siros sivi hag ar chug sitroñs.


Tañvait bep a vare evit bezañ sur ne vo na re zous, na re drenk.


Gellout a rit lezel an evaj un nozvezh en ho yenerez a-raok fardañ al lodenn pevar.


Fresk-mat e vo ar banne Drôlètt neuze.


Ouzhpennit an dour gazek er mare diwezhañ, da goulz an digor-kalon da skouer, evit ma chomo klogor en evaj.


Sachit warni


Brezhoneg er familhoù


Staj Kamp Etrekeltiek Ar Vrezhonegerien (KEAV) a ra berzh e-touesk an holl vrezhonegerien a faot dezhe derc'hel gant ar brezhoneg e-kerzh an hañv.


Div sizhunvezh staj dre soubidigezh penn-da-benn evit an holl, hag evit ar vugale ivez evel-just.


Ar vugale etre c'hwec'h ha trizek vloaz a vez degemeret bemdez en ur greizenn dudi


hag ar vugale dindan c'hwec'h vloaz a chom gant o zud.


Evito e vez aozet un atalier gant Divskouarn,


Brezhoneg er familhoù, e-diabarzh KEAV,


evit skoazellañ tud ar vugale da implij ar yezh er gêr, er vuhez pemdez.


KEAV a vo dalc'het etre ar seizh hag an drizek a viz Gouere hag etre ar pevarzek hag an ugent a viz Gouere e Kastellin.


WWW pik KEAV pik BZH. Brezhoneg e-barzh Youtube !


Deuet eo Youtube da vezañ al lec'h pennañ evit sellet ouzh ar videoioù a sach evezh an dud war ar pemdez, evel ar skinwel gwechall.


Peadra zo aze da blantañ brezhoneg e bed ar c'hleweled en un doare nevez ivez.


Un digarez e vo amañ d'ober anv eus C'hwi a gano ha Lors Jereg.


Sellet teus ouzh rann diwezhañ C'hwi a gano ?


O paouez echuiñ ar c'houlzad kentañ emaon.


Na gont ket din petra zo c'hoarvezet en eil !


War betra e vo lakaet ar gaoz neuze ?


Abadennoù gwall zister a vez kavet enlinenn peurliesañ.


Ar wirionez zo ganit.


Chadenn Youtube Lors Jereg zo leun a fent koulskoude !


Hemañ a ginnig parodiennoù diwar kanaouennoù diouzh ar c'hiz.


Ober a ra goap un tamm ouzh tud zo met en un doare fin atav.


Ur spesad den nevez diskoachet


Mareoù dispis ar ragistor


Un dra zo sur, da goulz ar ragistor o doa kenvevet hon hendadoù gant spesadoù denien pe Homo all evel denien Neandertal ha denien Denisova da skouer.


Ar pezh a vez diskoachet tamm-ha-tamm abaoe un dek vloaz bennak zo puilh ha luziet war un dro.


Aet an holl re-se da get met roudoù o meskad gant Homo Sapiens zo chomet en hon TDN.


Chom a ra da sklaeraat penaos rummata ar spesadoù, gouzout pelec'h o doa bevet resis, pegoulz, gant peseurt spesadoù all o doa bet liammoù evit kompren gwelloc'h genomoù an dud war an Douar hiziv an deiz.


Denien Denisova. Piv int ta ?


Ur strollad kar da zenien Neandertal eo, kavet evit ar wech kentañ e-barzh TDN tammoù fosil kavet en ur vougev en Altai, e su Siberia, e daou vil dek.


Anv al lec'h, Denisova, zo bet roet d'ar spesad-se.


Daoust d'an dizoloadenn-se ne ouied ket peseurt tres o doa tud Denisova.


Nevez zo eo aet ar skiantourien war-raok, n'eo ket diwar-bouez an TDN met dre brotein kozh chomet war ur c'hildant kavet e Tibed en ur javed brasoc'h evit boaz.


Hervez disoc'h an dielfennadurioù e oa javed ur c'hrennard, dezverkoù Neandertal ha Denisova ennañ hag en doa bevet eno kant tri ugent mil bloaz zo.


Disoc'hoù fetis : E-keñver al lec'h ma oa bet kavet e ouiomp bremañ e veve denien Denisova e Tibet ha pelloc'h evit o lec'h annez e Siberia. Staliet e oant eno a-raok na oa erru Homo Sapiens er c'hornad. Denisova a oa kredapl-bras en ul lodenn vras eus Azia ar c'hevandir ha neuze war hent Homo Sapiens aet da drevadenniñ Aostralia.


Ur c'henenn resis o doa enno evit gellet bevañ en uhelderioù bras, gant nebeutoc'h a oksigen.


Ar c'henenn-se a gaver c'hoazh hiziv en dud deus Tibet hag deus an trowardroioù.


E mil nav c'hant pevar ugent e oa bet diskoachet ar javed gant ur manac'h met gortozet e oa bet bloavezhioù a-raok dielfennañ anezhi.


Bremañ e c'hello bezañ keñveriet gant fosiloù all ha n'int ket bet anavet betek-henn.


Ur spesad nevez hag a lak an teodoù da dreiñ !


Peadra da vezañ sabatuet ma vez kadarnaet ar stadadurioù kentañ.


E daou vil naontek, war enezenn Luzon er Filipinez, e vefe bet diskoachet ur spesad den all : Homo Luzonensis. Ouzhpenn hanter-kant mil bloaz kozh eo an dent hag an troad kavet eno. Dezverkoù dibar ar fosiloù, hag o stumm dreist-holl, a ro da soñjal e vefe bet eno ur spesad den dianav deomp.


Daoust ma n'eus ket bet kavet roudoù a-vern eus an Homo Luzonensis e vo danvez studi ar baleontologourien e-pad pell.


Da vezañ heuliet a-dost neuze evit kompren gwelloc'h hon emdroadur.


Deskomp geriaoueg al lec'hioù gant dour evit ma vo sklaer evel dour stivell deomp.


Kerkent ha lennet ar pennad ho po c'hoant da vont er-maez moarvat…


Ra ne droio ket an amzer e dour !


Ha pa rafe, tapit ta ho mantell-c'hlav !


ar skluz


ar skluzioù


ar ganol


(ar c'hanolioù)


ar ribl


ar ribloù


Kanol Il-ha-Renk


ar poull-kannañ


ar poulloù-kannañ


ar vag


(ar bigi)


An Trev


ar stêr


ar stêrioù


Lenn Gwerledan


ul lenn disec'h


al lennoù disec'h


ur poull-dour


ar poulloù-dour


ar stankell


ar stankelloù


al loa-zour


(al loaioù-dour)


al lamm-dour


al lammoù-dour


palud-holen Gwenrann


paludoù-holen Gwenrann


ar paluder


(ar baluderien)


al lagad-holen


al lagadoù-holen


Miziad ar Lorc'h


E metoù ar stourm LGBT e vez graet Miziad ar Lorc'h a viz Mezheven kar kerzhadegoù evit ar gwirioù LGBT a vez ivez er bed a-bezh d'ar c'houlz-se.


Er miz-se e vezont dalc'het en enor da gabaduilhoù Stonewall (New York) a oa bet lañset d'an eizh warn-ugent a viz Mezheven mil nav c'hant nav ha tri ugent a-enep d'ar gweledoù-polis a veze ingal en ostaleri Stonewall Inn.


Unan ag an ostalerioù nemete e oa hag a zegemere tud heñvelreviat ha treuzjenerat d'ar mare-se.


Un ugent kerzhadeg bennak zo bet ar blez-mañ e Frañs. An hani gentañ zo bet savet e Saint-Denis, e bannlev Pariz, get ar c'hoant torriñ ar soñj e vefe homofoboc'h an dud eno.


Stal pik BZH, brezhoneg er c'henwerzh


Da vare Gouel Broadel ar Brezhoneg ez eus bet roet lañs d'al lec'hienn Stal pik BZH get ar gevredigezh Mignoned ar Brezhoneg.


Hentiñ ar vrezhonegourion hag ar brezhonegourezed trema ar stalioù pe ar c'hevredigezhioù ma vez graet get ar brezhoneg eo ar pal.


Àr pajenn degemer e c'heller klask servijoù resis dre barrez get ur varrenn enklask ha gellet a reer gwelet ivez ar pezh a vez kinniget tro-dro d'ar parrezioù brasañ e Breizh.


Pep stal a vez notennet àr ur skeul etre unan ha pevar evit muzuliañ plas ar brezhoneg er stal (unan pa vez soutenet ar yezh get ar stal, pevar pa ya ar stal en-dro e brezhoneg penn-da-benn).


WWW pik stal pik BZH


Na petra ta ?


Sed aze un abadenn nevez evit ar vugale, skignet gant Frañs tri Breizh abaoe miz Meurzh.


Bep Sadorn vintin e vezit pedet da vont da veajiñ e bourzh lestr-spluj askellek Erell ha Tudu.


Kit ta d'o heul da anavezout ar bed hag a bep seurt meizadoù ouzhpenn !


Gant an daou gañfard e c'helloc'h gouzout hiroc'h diwar-benn ar radioioù, kelc'hiad an dour, an treuzdougen pe c'hoazh ar filmoù bevaat.


Dre ma vezont o veajiñ amañ hag ahont e reont anaoudegezh gant tud a bep seurt, ha sevel taolioù-arnod a reont ivez kement ha displegañ gwelloc'h-a-se an dalc'hioù zo anv anezho en abadennoù.


Kit da deuler ul lagad ta !


Tartezenn sitroñs merenget


Aozennoù


un toaz sablek


daou sitroñs


kant hanter-kant gramm sukr poultr


dek gramm ha pevar ugent evit ar verengenn


tri vi


tri gwenn-vi evit ar verengenn


kant pemp gramm warn-ugent amann


Aozañ


unan


Ledañ an toaz en ur plad ha goloiñ anezhañ gant bouloùigoù poazhañ pe c'hoazh gant piz-sisez da skouer.


Forniañ da gant pevar ugent derez e-tro pemzek munutenn.


Daou


Lakaat an amann da deuziñ gant chug an daou sitroñs en ur gastelodenn.


tri


Basañ ar vioù gant ar sukr, hag ouzhpennañ an amann hag ar chug sitroñs.


pevar


Adlakaat ar meskad er gastelodenn ha poazhañ betek ma vo fetis ar meskad.


Diskenn anezhañ war an toaz sablek, lezel da yenañ.


pemp. Basañ ar gwennoù-vi en erc'h hag ouzhpennañ ar sukr.


Lakaat ar verengenn war an dartezenn gant ur sac'h envez.


c'hwec'h. Forniañ un nebeud munutennoù pe ober gant ur skavenn evit rouzañ an dartezenn.


Seizh. Lakaat er yenerez div eurvezh a-raok debriñ.


Sachit warni !


Predet vo e ti Mari Glazioù hiziv ?


Ma, ar Sul zo hiziv ha brav eo an amzer.


Dispak-kaer eo an oabl, gor zo, laboused a richan e beg ar gwez, sed aze un dro gaer da vont da vale war ar maez


pe e bord ar mor, ha mont da biknikañ, pe c'hoazh kas ho pred da di Mari Glazioù.


Deomp dezhi !


Petra vo lakaet da zebriñ da bred e ti Mari Glazioù ?


Peus ken aozañ sandwichoù, pe bara pok-ha-pok.


Petra vo lakaet e-barzh, amann, morzhed-hoc'h, fourmaj-laezh, tomatez, saladenn, vioù poazh-kalet ?


Pastekez c'hellomp kas ganeomp da zebriñ ivez, hag avaloù sukrin ?


Ya, gant na vint ket friket ganez en da sac'h-kein !


Alato, ne vint ket.


Kaset vint en o fezh, trochet vint gant ur gontell war al lec'h.


Ma, laka pep tra er baner, kas boutailhadoù dour ganez ouzhpenn ha dao en hent !


Laka ta un tapis war al leur, gleb eo ar c'hlazenn.


Stummañ stummerien ha stummerezed war ar brezhoneg


Stummadurioù hir war ar brezhoneg


Abaoe mil nav c'hant trizek ha pevar ugent ez eus stummadurioù hir (da lavaret eo c'hwec'h miz da vihanañ) war ar brezhoneg. Gant ar gevredigezh Stumdi, savet e mil nav c'hant pemp ha pevar ugent, e oa bet roet lañs d'an doare-se da zeskiñ ar yezh d'an daoulamm.


Ouzhpenn Stumdi a gas seurt stummadurioù bremañ : ar c'hevredigezhioù Mervent ha Skol an Emsav, kreizenn stummañ Diwan Kelenn hag ar SCOP Roudour.


Abaoe an deroù eo stag ar stummadurioù-se ouzh an ezhomm da gaout skolaerien ha skolaerezed brezhonek.


Deskiñ ar vicher gant ar pezh a zo


Un tri-ugent bennak a dud a vez bremañ o stummañ brezhonegerien ha brezhonegerezed nevez met n'eo ket frammet an doare da zeskiñ ar vicher.


"Pep aozadur a stumm e vichereien evel ma c'hell. Kaset e vez ar skiant-prenet eus ur c'henseurt d'egile" eme Fulup Kere, rener ar gengevredigezh Deskiñ d'an Oadourien (DAO) a vod an aozadurioù kelenn brezhoneg d'an dud deuet. "Stummañ pemp mil brezhoneger en oad bep bloaz ac'hann da daou vil pemp ha tregont hon eus lakaet da bal". Tud a vo da gaout evit kelenn.


Un diplom Stad dre ar skol-veur


Evit rener DAO e oa poent "reiñ ur gwir dalvoudegezh d'ar vicher stummer war ar brezhoneg. Kaout un diplom Stad zo a bouez eta". Nevezenti zo e daou vil naontek : ur studi war ar vicher a vo bremañ e Skol-veur Roazhon daou.


Ur programm war ar brezhoneg zo bet staget ouzh an aotreegezh vicherel Formateur-Conseil-Indépendant ou Salarié (FCIS) e kevrenn Skiantoù an deskadurezh.


Ur stummadur a bep eil. Un darn eus ar studi a vo e galleg, war ar c'helenn d'an dud deuet dre vras, hag un darn all e brezhoneg ha war an doare da gelenn ur yezh vinorel. "Bep miz e kaso ar studierien ur sizhunvezh er skol-veur, tri devezh e galleg ha daou e brezhoneg, tamm-pe-damm. Un eil sizhun a vo gouestlet d'al labour hiniennel ha div all evit amprouiñ o barregezh en ur greizenn stummañ pe en ul lec'h kelenn brezhoneg" eme Fulup Kere.


Boued, buan hag aes


Ouzh taol ta, tudoù


Staliet an daol, lakaet ho serviedenn, leuniet ar werenn ha naon du ganeoc'h ?


Prest oc'h evit leinañ dichipot ?


Sachit ganeoc'h neuze !


Geriaoueg fresk zo amañ dindan ma faot deoc'h…


ar skejenn vara


(ar skejennoù bara)


ar riz


ar vi


(ar vioù)


ar silzigenn


(ar silzig)


ar garotezenn


ar c'harotez)


ar berisilhenn


(ar perisilh)


ar gaolenn


(ar c'haol)


an doazenn


(an toazennoù)


an tamm bara pok-ha-pok


an tammoù bara pok-ha-pok


ar vorzhed-hoc'h


(ar morzhedoù-hoc'h)


ar saladenenn


(ar saladenn)


an domatezenn


(an tomatez)


ar fritezenn


(ar fritez)


ar fourmaj-laezh


ar c'hornichon


ar c'hornichonoù


ar c'hig drailhet


ar chaous


ar pebr


an holen


ar penn brikoli


(ar brikoli)


an dartezenn


(an tartez)


an tamm pesk


an tammoù pesk


Brasañ galetez gant silzig ar bed e Lohieg


Da-geñver trivet ha daou-ugent Rallycross Lohieg, en, e oa bet aozet galetez gant silzig brasañ ar bed, d'ar Sadorn unan ha tregont a viz Eost. Goude ar redadegoù e oa bet pedet eizh kant den a-youl vat ha blenierien ar ralli da zebriñ ar galetez gant silzig.


Pemp metrad ha tregont hed e oa ar meuz, lakaet war un renkennad treustelioù.


Gant ur gigerezh eus Baen-Veur e oa bet aozet c'hwezek silzigenn ha tri-ugent, hanter-kant kantimetrad dezho.


Rollet e oant bet e-barzh degadoù a c'haletez ed-du lost-ha-lost.


Lonket e oa bet ar boued en ur c'hardeur.


Laponia : diwallit rak ar c'hirvi-erc'h !


D'ar Meurzh dek a viz Gwengolo e oa bet ur gwallzarvoud war un hent e kornad Kainuu, e Reter Laponia.


Klasket en doa blenier ur c'harr hobregonet hag a gase soudarded tremen hebiou ur c'harv-erc'h ha dao !


Aet a-benn en ur c'harr brezel all dirazañ ha daouzek soudard gloazet skañv. War-dro tri c'hant daou ugent mil karv-erc'h zo e Laponia.


E dilost an hañv ez eont pell da gavout boued ha da dec'hel rak ar moustiked.


Ingal e vez kavet ar c'harveged-se war hentoù ar vro : ne spontont ket rak ar c'hirri-tan.


Dastumedia digoust


Abaoe an deiz kentañ a viz Gwengolo e c'heller ober gant diellaoueg ar gevredigezh Dastum war internet, Dastumedia he anv.


Gant tud Dastum ez eus bet enrollet miliadoù a dud (war-dro pemzek mil) e brezhoneg, e gallaoueg hag e galleg.


Kanaouennoù, istorioù, kontadennoù, testenioù ha muioc'h c'hoazh, zo bet dalc'het : ur mirva dibar eus sevenadur pobl Breizh eo.


Furchal e-touez kant ugent mil diell a c'hellit ober digoust bremañ dre lakaat ho anv e Dastumedia evit mont da ezel klasker.


WWW pik dastumedia pik BZH


Tartezenn botiron mod kozh


Aozennoù


Evit an toaz


daou c'hant hanter kant gramm bleud


kant gramm amann


ul loaiad vras a varjol-ki sec'h


ur vi


ul loaiad vihan a holen


Evit ar gwarnisadur


daou c'hant hanter kant gramm potiron


pevar-ugent gramm kraoñ-kelvez


ur skirienn formaj-laezh gavr


tin fresk


teir loaiad vras a eoul olivez


holen ha pebr


Aozañ


Evit an toaz : lakit ar bleud, ar marjol-ki, holen hag an amann troc'het e diñsoù bihan e-barzh ur saladennouer.


Merit gant an daouarn da gaout ur meskad evel traezh.


Ouzhpennit ar vi.


Meskit an toaz hag ur wech m'eo unvan, grit ur voul.


Pakit ar voul en ur film plastik ha lezit anezhi e-barzh ar yenerez e-pad tregont munut.


Ar gwarnisadur :


Troc'hit ar potiron e diñsoù ha lakait da resediñ e-barzh ur baelon gant div loaiad vras a eoul olivez. Ret eo d'ar potiron bezañ tener met arabat ez afe da yod.


Ouzhpennit holen ha pebr.


Troc'hit ar skirienn e rondigennoù.


Troc'hit gros ar c'hraoñ-kelvez.


Lakit ar forn da dommañ betek kant pevar ugent derez.


War ar gorre-labourat bleudet, ledit an toaz gant ur ruilhenn-doaz evit kaout ur c'haletezenn ront, e-tro tri milimetr a devder.


Lakit diñsoù potiron e-kreiz an toaz.


Lezit ur bord e-tro tri c'hantimetr.


Ouzhpennit rondigennoù formaj-laezh gavr.


Ouzhpennit ar c'hraoñ-kelvez,


poultrennit gant an tin fresk.


Plegit ar bordoù war ar gwarnisadur.


Libistrit ar gwarnisadur gant eoul. Lakit er forn e-pad tregont munut.


Sachit warni !


Ha neuze, paket eo ganit ?


Nag a reuz a vez gant ar gartenn c'hris ! Emañ priz an aotre-bleinañ e Frañs er geidenn e-keñver broioù all en Europa (e-tro mil eizh kant euro), re ger c'hoazh !


Stanket e vez an hentoù-tro mui-ouzh-mui e monedoù-tre ar c'hêrioù bras, diouzh an tu all e ra ar c'henweturañ muioc'h a verzh.


Ha kenweturañ e brezhoneg a c'heller ober hep aotre…


Sell ta ! Ur c'hoarier biz-meud.


E lezel c'hallfemp tu bennak, war hon hent emañ penn e veaj.


Petra ar foeltr mañ hennezh oc'h ober ?


Bet n'eus e aotre en ur sac'h-farz ?


Na zisoñj ket mont d'ar c'harrdi evit ar c'hontroll teknikel.


Kaoc'h ! Berr emañ an trelosk ganin, poent vo din kemer ul leuniadenn !


N'ouzon ket tamm ebet pelec'h emaon. Petra gemenn ar GPS ?


C'hwitet teus war ar banell, un eurvezh zo e lavaran dit oa ret treiñ a-zehoù !


Morse ne daolan troad war an hentoù-departamant !


Evañ pe bleinañ, neb a ra an daou, a ya da netra.


An tierigoù diouzh ar c'hiz


Mennozh an tierigoù pe tiny houses


Luskad an tierigoù,


tiny-house movement e saozneg, a oa dispaket da vat e deroù ar bloazioù daou vil er Stadoù-Unanet. Levrioù embannet er bloazioù a-raok o doa graet berzh, evel The Not So Big House gant Sarah Susanka (mil nav c'hant seitek ha pevar ugent) da skouer, ha degaset boued-spered. An dalc'h a oa dougen an dud da vevañ e tier bihanoc'h.


Er Stadoù-Unanet e vez bihan un ti betek ur gorread kant metr karrez. Mat eo gouzout e oa ti keitat ur familh stadunanat kant pemp ha tri ugent metrad karrez e mil nav c'hant triwec'h ha tri ugent ha daou c'hant seiz ha daou ugent metrad karrez e daou vil trizek.


Tier ken bihan ma ruilhont


Aet eo mennozh an tierigoù betek hini an tierigoù-ruilh.


Jay Shafer ha kamaladed dezhañ o doa brudet tierigoù koad rodoù dezhe, da vezañ stlejet. An embregerezhioù sevel tierigoù kentañ zo bet savet d'ar mare-se.


E kalon al luskad-se e oa ar soñj chom hep berniañ re a vadoù, ac'hubiñ ha saotrañ an nebeutañ ar gwellañ an dachenn annezañ,


ijinañ tier arboellus e-keñver plas ha nerzh, aozet gant danvezioù ekologel, dezho ur c'houst dereat.


En em ledet ar c'hiz… hag an implij


Da-heul freuz bank daou vil eizh e oa bet paket lañs gant an tierigoù er Stadoù-Unanet. Kavout a rae d'an dud e c'helle bezañ ur mod lojañ diouzh al labourerien, ar studierien hag ar retredidi baour, an dud hep ti nag aoz (niverus er Stadoù-Unanet), kement ha tud c'hoant ganto da vevañ en ur mod all. Koulskoude, kalz a dierigoù-ruilh a zo bet prenet evel eil tier pe evit feurmiñ anezho da vakañserien.


Tierigoù-ruilh e Breizh ivez


Embregerezhioù tierigoù-ruilh a zo bremañ e Breizh ivez, troet war-zu an ekologiezh.


Ty Rodoù hag Atelier Bois d'Ici e Penn-ar-Bed,


Cahute hag Atelier des Branchés en Il-ha-Gwilen, Baluchon el Liger-Atlantel…


Kaoz zo bet nevez zo eus Ty Village e Sant-Brieg da skouer : un dornad tierigoù-ruilh a zo bet staliet en un dachenn e kêr ha feurmet e vezont da studierien. Kenvevañ en un doare poellek evel en ur gêriadennig eo ar mennozh.


Loened ar c'hoadoù


Flamm eo an natur ha freskik an aer.


Boulc'het mat eo an diskaramzer neuze ha partiet evit padout betek an daou warn-ugent a viz Kerzu.


Deoc'h-c'hwi da c'hoari neuze :


lennit hag eñvorit ar c'heriaoueg-mañ evit gellet paboriñ e-kerzh ho paleadennoù.


al louarn


(al lern)


ar c'harv


(ar c'hirvi)


an erminig


an erminiged


ar gazeg-koad


(ar c'hezeg-koad)


ar yourc'h


ar yourc'hed


ar pemoc'h-gouez


(ar moc'h-gouez)


ar broc'h


ar broc'hed


ar gwiñver


ar gwiñvered


ar c'hazh-koad


(ar c'hizhier-koad)


an tout


an touded


ar gaouenn


(ar c'haouenned)


ar c'had


(ar gedon)


ar sourd


ar sourded


an heureuchin


an heureuchined


an naer-vro


(an naered-bro)


Aferioù mat zo mat da gaout ! Alies e vez emsav prenañ traoù da goulz an distaolioù.


A-wechoù e kresk stalioù zo o frizioù just a-raok an distaolioù evit gallet diskouez prizioù distaol warne met prizioù normal int e gwirionez. Kement ha ken bihan ma tiviz tud zo chom er gêr ha prenañ enlinenn evit bezañ kap da geñveriañ ar prizioù.


M'eus ket dispignet kant pemp euro ha daou ugent avat, espernet 'm eus tri c'hant tri ugent !


Un afer eus ar c'hentañ oa ! Hanter-kant dre gant war traoù krouerien !


N'eo ket te lavar ! Da gustum vez an dilhad distaol warne traoù diwerzhet ar c'houlzadoù tremen ha kozhachoù.


Gwall blijout ra din prenañ an distaolioù enlinenn : n'eus ket steudadoù tud o c'hortoz na dirak al logelloù gwiskañ na dirak ar c'hefioù.


Me urzh daou vent disheñvel enlinenn hag ar vent na zegouezh ket din gasan en-dro.


Restaolet eo bet da arc'hant dit ? C'hwitell !


N'eus tra ebet diouzh ma ment e-touesk an dilhad pilwerzhet.


Ar saotradur niverel


Ha kaset e vo ar fakturenn deoc'h dre internet ?


Alies e vez klevet ar frazenn-se pa 'z eer da brenañ a bep seurt traoù, evit doujañ ouzh an endro, toare.


Gwir eo ne vo ket moullet ar fakturenn war baper, neuze e vo nebeutoc'h a wez diskaret. Siwazh, un dra ho po disoñjet : diverkañ ar postel. Rak saotrañ a ra se ivez !


Internet, ur saotradur dre guzh


Ma vije internet ur vro e vije an trede bevezerez tredan er bed goude Sina hag ar Stadoù-Unanet.


Da lavaret eo ez a etre dek ha pemzek dre gant eus an tredan produet er bed gant implij internet, ar pezh zo kevatal gant kant reaktor nukleel.


Daougementet e vez bep pevar bloaz.


A-raok pell e vo internet ar pennkaoz d'ar saotradur er bed a-bezh.


Penaos ta ?


Dek miliard a bosteloù a vez kaset bep eurvezh hiziv,


ar pezh zo par da bevar mil mont-dont dre garr-nij etre Pariz ha New York.


Lezel ar gouloù war enaou en ur pezh didud e-pad un eur ne rit ket ?


Koulskoude e saotrit kemend-all pa glaskit un dra gant Google.


Ar c'hreizennoù stokañ roadennoù stlenn zo kaoz. Lec'hioù mirout ha tretañ ar roadennoù int.


E daou vil c'hwezek e oant kaoz eus daou dre gant eus an dilaoskadennoù gaz efed ti-gwer ha kreskiñ a ra.


Emaoc'h e-touez ar miliard seizh kant a dud o deus sellet ouzh teir munutenn Gangnam Style dre Youtube ?


Bevezet ho peus holl evel ur greizenn dredan vihan.


Soñjit neuze ma sellit enlinenn ouzh ur film hir uhel e zespizadur !


Petra ober, neuze ?


Embregerezhioù bras evel Apple ha Facebook a embann e taolont pled muioc'h-mui ouzh o efed war an endro.


Klask a reont izelaat o louc'had ekologel hag ober gant energiezhioù nevezadus.


Tamm-ha-tamm e vez graet e vragoù ekologel da Yann.


Ha ni, petra a c'hellomp ober ?


Da gentañ, diverkomp ar posteloù na vint ket lennet ken, skarzhomp ar spamoù,


deomp rag-eeun d'al lec'hienn internet a vennomp sellet outi kentoc'h eget klask anezhi gant Google. Gellet a reomp implijout luskerioù enklask all, evel Ecosia pe Lilo.


Sellomp ouzh videoioù enlinenn izel o despizadur.


Evit gouzout hiroc'h, lennomp alioù fur an ADEME


(Ajañs an endro ha mestroniañ an energiezh).


Deomp-ni da c'hoari, bremañ.


Bier eus ar vro gant houpez eus ar vro


Mont a ra war greskiñ marc'had ar bier artizanel e Breizh.


Ouzhpenn kant mikrobreserezh a brodu bieroù a bep seurt hiziv :


goularz, gwenn, melen pe uhelvervet zoken.


Da-heul ar c'hresk-se emañ filierenn an houpez bio o tiorren ivez.


Betek nevez zo e oa ret lakaat an houpez da zont eus Elzas pe eus broioù europat all.


An tiegezh houpez bio brasañ e Breizh a oa bet krouet e Brelidi e daou vil naontek gant ar soñj produiñ c'hwec'h tonenn a-benn daou vloaz, ar pezh a vo dek dre gant eus goulenn ar vreserien.


Diskouezadeg BCD war internet


E lec'hienn internet ar gevredigezh BCD Sevenadurioù emañ stumm niverel an diskouezadeg Ober anaoudegezh gant ar glad sevenadurel dizanvezel e Breizh.


Dre zaouzek panell deiryezhek (galleg, brezhoneg, gallaoueg) e c'haller gouzout hiroc'h diwar-benn ar sonerezh, an dañs, ar c'hoarioù hag ar sportoù, implij al louzoù ha sekredoù-kegin zoken.


Gwelet e vez pegen bev eo an holl oberoù-se, o flas en hor buhez pemdez ha penaos e vezont kaset d'ar rummadoù nevez.


WWW pik BCD pik BZH slash expo


Falafel gant piz-sisez


Aozennoù


pevar c'hant daou ugent grammad piz-sisez sec'h


ur penn ognon


daou oeñs kignen


div loaiad vras a berisilh


ul loaiad vras a goriandrez


div loaiad vihan a goumin


un hanter loaiad vihan a c'hoell


eoul


Aozañ


Lakait ar piz-sisez e-barzh seizh kant hanter kant mililitr dour e-pad peder eurvezh da nebeutañ.


Dizourit anezhe ha lakait anezhe en ur frikerez e-pad tregont segondenn betek ma vint drailhet munut.


Lakait ar penn ognon, daou oeñs kignen, ar perisilh, ar c'horiandrez, ar c'houmin, ar goell, ul loaiad vras a zour.


Sallit, pebrit ha da c'houde meskit ugent segondenn.


Goloit ha gortozit tregont segondenn.


Stummit boulennoù bihan gant an toaz.


Lakait eoul da dommañ er baelon.


Lakait ar boulennoù en eoul goustadik.


Lezit anezhe da fritañ e-pad tri pe pevar munut.


Sachit warni


Ma lavaran deoc'h : ar pemp a viz Genver daou vil ugent pe an eil a viz C'hwevrer


Kavet peus eus petra zo kaoz ?


C'ha c'ha ! Lipat ho mourroù a rit ! Da goulz Gouel ar rouaned ha Gouel Maria ar Gouloù e vez debret bara ar rouaned, krampouezh, ha hetet e vez bloavezh mat adarre !


baraenn ar rouaned, (bara ar rouaned), gwastell ar rouaned, (gwestell ar rouaned)


ar favenn


ar favennoù


ar bizenn (ar pizennoù)


ar gurunenn


(ar c'hurunennoù)


ar frañjipan


ar bleud


al laezh


ar vi


ar vioù


an ui


an uioù


ar grampouezhenn


(ar c'hrampouezh)


ar bas


ar rozell


ar rozelloù


ar spanell


ar spanelloù


ar billig


(ar pilligoù)


Tud a sav a-enep kêr boellek Toronto


Abaoe bloavezhioù ez eus bet laosket ur c'harter eus porzh Toronto da vont da fraost.


Ur mell studiadenn zo bet kaset gant an embregerezh Sidewalk Labs evit diorren an dachenn-se evel kêr boellek Quayside, gant ar c'hoant da amprouiñ ur bern nevezadennoù : savadurioù koad brasañ ar bed, kirri hep blenier, straedoù tommet ha kement zo.


Alphabet eo an embregerezh a zo perc'henn war Sidewalk Labs ha war Google ivez.


Kavout a ra da dud zo eo reiñ galloud ur gumun d'un embregerezh prevez ha n'eo ket dinec'h an holl gant an implij a vo graet eus roadennoù an annezidi.


Ar gambr kant c'hwec'h zo o seniñ…


Etre an holl servijoù, diaes eo en em reteriñ en ospital. Pebezh milendall !


Tud o vont hag o tont, ambulañsoù, karavelloù e pep lec'h… Ur verieneg eo !


Na rit ket bil, emaomp o vont da sikour ac'hanoc'h da gavout ho hent betek an doktor karter.


Pelec'h emañ ar sal-c'hortoz ?


Emgav 'm eus gant ar vedisinez.


Pelec'h emañ an trummadoù, mar plij ?


Gwelet teus ma azgwrioù ?


Gwelit gant ar sekretour evit an titouroù pleustrek. Ho karned yec'hed hag ho kartenn Vital zo ganeoc'h ? Galvit ur mezeg !


Torret eo ma brec'h, me gav din


Gloazet oc'h ! Dihanit da fiñval !


Emaon o vont da erskrivañ un ordrenañs deoc'h evit ur radiografienn.


Aon 'm eus rak ar savadennoù gwad, pa vez bras ar strinkell dreist-holl.


Re a glañvourien deus ar glañvdiourez, n'eo ket evit dont a-benn eus he labour.


Deomp da bourmen gant Bali Breizh !


Un abadenn skinwel e brezhoneg eo Bali Breizh. Kinniget e vez gant Goulwena an Henaff, Thelo Mell ha Yann-Herle Gourves.


Ganto e vez lakaet ar gaoz war ar c'heleier sevenadurel er vro.


Abaoe miz Genver e vez enrollet Bali Breizh e-maez ar studio ha dindan an amzer a-wechoù.


Rubrikennoù liesseurt a zo, evel Sekred kegin da skouer.


En un abadenn e miz C'hwevrer e oa bet diskouezet rekipe ar c'hreminita gant Mathilde ha Koupaia, div blac'h yaouank eus Gwizien.


Plijus ken-ken eo sellet ouzh Bali Breizh bep Sul war Frañs tri da unnek eur nemet dek.


M'ho peus c'hwitet war un abadenn e c'hallit kavout an holl anezho dre Youtube.


Dilemel ar pezhioù un ha daou santim ?


Emañ Komision Europa oc'h en em soñjal war an doare da zilemel ar pezhioù un ha daou santim.


En dazont e c'hallo bezañ rontaet ar prizioù e takad an euro ha ne vo ket ezhomm da gaout pezhioù bihan en hor chakodoù ken.


Hervez Komision Europa e fell d'al lod brasañ deus an dud en Unaniezh kaout an dizober eus ar pezhioù bihan-se.


Gwir eo, pounner int en dougoù-moneiz ha ne vezont ket implijet alies.


Koulskoude, ar berniadoù pezhioù bihan-se a c'hall bezañ roet da gevredigezhioù pe implijet evit raktresoù arc'hantaouiñ a-stroll.


Evit tud zo c'hoazh eo diezhomm ar bilhedoù hag ar pezhioù moneiz rak bremañ a c'heller paeañ tost pep tra gant kartennoù, poellgomzerioù pe dre internet


Kuit da goll penn an neudenn –


Danvezioù naturel, diwar blant pe loened a vez implijet er gwiaderezh evit ar fardañ dilhad da skouer.


An danvezioù naturel-se a vez treuzfurmet.


Al lêr a vez kivijet,


ar gloan a vez nezet.


Gwiad a vez savet da c'houde diwar neudennoù gweet.


ar c'hoton


ar c'hotoñs


ar c'hanab


ar gloan


al lin


ar jut


al lêr


ar seiz


ar voulouz


ar feur


ar pluñv


ar bluñvenn


ar stamm


ar vrochenn


(ar brechin)


ar mekanik da wriat


ar mekanikoù da wriat


ar gwriadur


ar stern gwiader


ar sternioù gwiader


an neud


an neudenn


an dantelez


ar broderezh


Lazagn beterabez, pinochez ha fourmaj gavr


Aozennoù


Lazagn


ur veterabezenn boazh


pemp kant hanter kant gramm pinochez (er vurezh pe diskornet)


ur skirienn fourmaj gavr


div loaiad vras a eoul olivez


dek gramm ha tri ugent bleud brazed


dek santilitr ha tri ugent laezh (diwar loened pe diwar plant)


Pebr, holen un hanter loaiad vihan a gari


Aozañ


Fardañ ur bechamel.


Diskenn div loaiad vras a eoul olivez en ur gastelodenn war dan etre,


ouzhpennañ ar bleud en un taol,


meskañ mat ha distrempañ al laezh tamm-ha-tamm, en ur foetañ mat.


Holeniñ, pebrañ hag ouzhpennañ ar c'hari.


Troc'hañ deliennoù beterabez gant ur vandolinenn da skouer.


Troc'hañ ar fourmaj gavr a-rondigennoù.


Eouliañ ur plad, diskenn ur banne bechamel hag ober ur gwiskad lazagn, goloiñ gant pinochez, fourmaj gavr ha bechamel, hag ober en-dro, a-bep-eil betek ma ne chomo tra ebet ken.


Goloiñ gant ur gwiskad lazagn ha lakaat ar beterabez warnañ.


Echuiñ gant ur gwiskad lazagn goloet gant bechamel,


pebrañ ha holeniñ.


Ouzhpennañ fourmaj da greieniñ ma faot deoc'h.


Forniañ pemp munut ha daou ugent da gant pevar ugent derez.


Sachit warni !


Terminator daou Ar varn ziwezhañ


Sur a-walc'h ho peus soñj eus an eilger-se distaget gant Arnold Schwarzenegger er film Terminator daou a oa bet sevenet gant James Cameron (Titanic, Avatar –) e mil nav c'hant unnek ha pevar-ugent.


Advouezhiet eo bet ar film e brezhoneg gant Dizale n'eus ket pell zo.


Ar c'homedian Tangi Daniel en deus bet ar garg da reiñ e vouezh d'an T eizh kant.


Skignet e vo ar film er salioù teñval e Breizh ha skignet e vo e Roazhon dizale.


E gwerzh emañ an DVD enlinenn pe e stalioù levrioù brezhoneg.


Hag evel ma lavare Arnold :


O tont bremaik !


WWW pik breizh VOD pik BZH


Trenioù noz etre Brusel ha Vienna


Distro an trenioù noz


N'hor boa ket mui klevet anv eus an trenioù noz a-c'houde bloavezhioù.


Neoazh, chom a rae un nebeud anezhe e kêrioù zo.


Krog e oa an SNCF da lemel an trenioù noz eus he rouedad adalek daou vil seizh (ne chom ken nemet pemp tren noz e Frañs hiziv).


Goude bezañ bet laosket a-gostez en Europa dre vras e tistro an trenioù noz-se war an hentoù-houarn bremañ,


en Aostria, e Sveden hag en Alamagn da skouer.


Ul linenn nevez ?


Addigoret ez eus bet ul linenn tren noz etre Brusel ha Vienna. An tren kentañ a oa loc'het eus Vienna d'an naontek a viz Genver daou vil ugent da eizh eur eizh ha tregont noz rik gant al lugan hashtag loveyourplanet.


Bet e oa ur strollad o seniñ Ode an die Freude (


Kanenn d'al Levenez


kan Unaniezh Europa, zoken.


Mont a ra re bell ganti ?


Dav eo soñjal ne oa ket mui eus linennoù eeun etre an div vro a-c'houde c'hwezek vloaz.


Bremañ e vez graet ar veaj-se div wech ar sizhun gant Nightjet


meret gant ar gompagnunezh aostrian OBB.


Hervez tud zo eo bourrus an doare-se da veajiñ rak un aergelc'h dibar a vez en trenioù-se.


An doare fonnusañ ne vez ket an hini gwellañ bepred !


Un diskoulm ekologel ?


E Svedeg eo bet krouet ar ger flygskam


(ar vezh mont dre garr-nij) gant luskad ar re na faot ket dezhe beajiñ er mod saotrus-se.


Stank eo al luskad-se en Europa.


Se zo kaoz ez eus bet lakaet pe adlakaet trenioù da vont dre ar rouedadoù hentoù-houarn diouzh an noz e broioù zo.


En desped d'ar priz (keroc'h evit ar c'harr-nij) ha da hirder ar beajoù e vez graet kalz gant an trenioù noz.


Bep bloaz e ra ur milion virgulenn pevar a veajourien aostrian gante.


Hervez ur studi graet a-nevez e kav gwell un drederenn eus an dud ober gant an trenioù noz kentoc'h evit doareoù treuzdougen all.


Kontant an embregerezhioù hag ar Stadoù ivez


Evit ar re a implij an trenioù noz eo ur mod da veajiñ ekologeloc'h ha bourrusoc'h evit doareoù all.


Estreget evit ar veajourien eo spletus, evit an embregerezhioù ivez.


En Alamagn da skouer ez eus bet adprenet ul lodenn vras eus rouedad al linennoù noz hag an trenioù noz gant OBB.


Un taol kaer eo ivez evit ar Stadoù peogwir e roont da soñjal emañ o freder gant amzer-da-zont ar blanedenn.


E berr gomzoù, ur marc'had zo da ziorren.


A-benn nebeut e vo adlakaet trenioù noz da ruilhal e Skandinavia, er Rouantelezh-Unanet ha lakaet e vo ar gaoz warne e Frañs dizale.


Ampellaet e vo Ar Redadeg


Divizet ez eus bet reiñ un emgav deomp a-benn bloaz gant skipailh Ar Redadeg, a-benn miz Mae daou vil unan warn-ugent neuze.


Un hir a breder zo bet…


Nullañ an darvoud ? Ur redadeg enlinenn ? Daleañ ?


Berraat an hent ?


Birvilh zo bet er skipailh evit klask diskoulmoù ha gellet embann traoù nevez.


Graet e oa bet ur galv war ar rouedadoù sokial evit kas mennozhioù.


Un darvoud a bouez evit ar brezhoneg eo Ar Redadeg.


Un darvoud leun a vuhez hag a startijenn eo ha krouiñ a ra liammoù etre an dud.


Ne anavezomp ket deiziadoù resis Redadeg daou vil unan warn-ugent c'hoazh met un dra zo sur : ne cheñcho ket hent etre Karaez ha Gwengamp !


Kilometroù a chom da brenañ ha na rit ket bil, ar re a oa bet prenet a-raok an enkadenn yec'hedel a dalvezo evit daou vil unan warn-ugent !


E-barzh ma zi ez eus –


E-barzh un ti, ur ranndi, ul loch, ur yourt, ur garavanenn pe c'hoazh e-barzh ur mobilom. Gwelomp asambles geriaoueg an ti.


an armel-voger


(an armeloù-moger)


ar skornerez


ar skornerezioù


an dumenn


(an tumennoù)


ar blakenn-dredan


(ar plakennoù-tredan)


ar dar


ar daroù


ar gador


(ar c'hadorioù)


an daol


(an taolioù)


an diretenn


(an tiretennoù)


ar yenerez


ar yenerezioù


ar gouloù


an diri


an nor


(an dorioù)


ar melezour


ar melezour (ioù)


ar voger


(ar mogerioù)


an tapis, an tapisoù


ar stern, ar stern (ioù)


an horolaj


an horolajoù


an dorchenn (an torchennoù)


an dommerez


(an tommerezhioù)


ar gourvezvank


ar gourvezvankoù


ar pallenn


ar pallennoù


ar plañchod koad


Arloadoù pedagodel e brezhoneg


Muioc'h-mui a vrezhoneg a c'heller lenn en ur bern lec'hioù nevez hag er pellgomzerioù hezoug ivez.


Daou arload c'hoarius nevez zo bet lakaet er gouloù n'eus ket pell zo,


Kontañ e brezhoneg, krouet gant Erwan Prigent eus Bruz, evit deskiñ kontañ e brezhoneg ha Kwizh brezhoneg, ijinet gant Morgan Gilet eus Kaon (Caulnes), evit eñvoriñ geriaoueg, gant daou vil c'hwec'h kant ger enrollet en diaz roadennoù.


Arloadoù digoust ha divruderezh int, da bellgargañ war ho pinviji (Android) evit gellet deskiñ, pleustriñ ha c'hoari e pep lec'h ha pa faot deoc'h !


Keloù Gwilhou ar bleiz e Breizh


Traoù nevez zo gant Gwilhou ?


Ya, hag ez eus ! Bet poltredet un hanter anezhañ er Mor-Bihan d'ar c'hwec'h a viz Ebrel daou vil ugent diouzh ar mintin.


O tec'het edo, kement a aon en doa bet pa oa en em gavet fri-ha-fri gant daou zen o vont gant o oto dre un hent bihan war ar maez.


Rak n'eus ket brasoc'h spont evit Gwilhoù eget en em gavout er mod-se a-greiz-pep-kreiz gant mab-den a ouezit a-walc'h !


Diskoachet ez eus bet ivez un toull bleiz nevez zo er Mor-Bihan adarre.


Moutik-kenañ, ha c'hwek !


Ha soñjal ez eus bet bleizigoù oc'h ebatal dre aze, pemp kant metr pe war-dro hepken diouzh un tiegezh.


War pajenn Facebook Arvestva ar bleiz e c'helloc'h sellet ouzh ar video a oa bet graet war an tomm !


MMA an arz-emgannañ kemmesk


Aotreet e vo ar c'hevezadegoù MMA


A-benn miz Gwengolo e vo lezennekaet an MMA (mixed martial arts) e Frañs gant ministrerezh ar sportoù.


Gourfeuls eo livet an obererezh-se gant e zisprizerien abalamour d'an diouer a reolennoù en e zeroù ha d'e skeudenn emgann gouez en ur gaoued.


N'eus arz-emgannañ ebet diriskl hag ar sport-se zo emdroet, a respont ar bleustrerien.


N'eus bet marvet nemet daou zen gant an diskiblezh abaoe daouzek vloaz ha n'eo ket kalz e-keñver ar sportoù all.


Fiziet eo bet an MMA gant ar Stad c'hall e kevread ar boks saoz (FFBA) e-pad ur bloaz.


Reolennoù strizh-kenañ


Evit termenañ ar riskloù ez eus ur bern reolennoù e-keñver teknikoù emgann.


Difennet eo ouzh ar bleustrerien reiñ taolioù hag a c'hallfe gloazañ diremed


(taolioù war ar c'hilpenn, al livenn-gein, an daoulagad…).


Berr eo padelezh un emgann :


tri pe bemp krogad pemp munutenn gant ur vunutenn ehan etrezo.


Ret eo d'ar sportourien gortoz eizh deiz warn ugent etre daou emgann.


Un heul mezegel strizh zo gourlakaet a-raok ha goude pep emgann.


Da-heul ar brudañ, arc'hant da gaout


Bet e oa mil c'hwec'h kant den er gevezadeg a oa bet aozet er Cirque d'Hiver e Pariz e daou vil pemzek.


Diskouezet e oa bet neuze arvesterien evit ar sport-se.


Arc'hant bras a c'heller dastum.


Gant gwerzh an tikedoù, ar gwirioù skignañ, an eil produioù hag an touristañ-sport e c'hounez kêr New York kant milion a zollaroù bep eil bloaz gant an UFC (Ultimate Fighting Championship) aozet gant ar c'hevre micherel amerikan.


Anat eo ne vo ket ken arc'hantus e Frañs hag eno,


koulskoude ne vo ket dister kennebeut.


Hag en amzer da zont…


Kenderc'hel a raio an dileuriadur d'an FFBA betek daou vil pevar warn-ugent a-raok sevel ur c'hevre MMA emren gouest da eveshaat war ar surentez ha da aozañ mat ar c'hevezadegoù.


Stummañ ar gelennerien ha krouiñ un diplom Stad a vo lakaet da bal evit ober un dibab etre an dud sirius hag ar re all.


Ha pa savfed a-du gant ar sport-se pe a-enep,


dinec'hus eo sterniañ anezhañ rak peurliesañ e vez efedusoc'h evit parraat ouzh an emgannoù kuzh.


Neuze, ne vo ket gortozet Padrig ?


A-wechoù, mont d'an dachenn-gampiñ da vakañsiñ eo an dibab gwellañ evit kas vakañsoù plijus. N'eo ket ker, ne vez ket ezhomm da gas re a zafar hag e mod-se e c'hall an dud ober diouzh o c'hoant ha mont d'al lec'h a blij dezhe !


Ouzhpenn eo bourrus, kement gant e familh, gant mignoned pe e-unan-penn !


Ret eo mirout plas a-raok mont d'ar c'hamping ?


Gwiriet peus e vez degemeret al loened ?


Piv sikouro ac'hanon da sevel an deltenn ? Mignoned ? Tudoù ?


Gallet rez reiñ din ar morzhol hag ar pikedoù ?


Ma digarezit, gallet rit lavaret din pelec'h emañ ar sal-dour hag ar privezioù ?


Paper privezioù zo gant unan bennak ? N'eus ket ken !


Hiziv e vo graet gant ar regezer. Prientit ar c'hrilh hag ho steakoù !


Ha ma'z afemp da vale warc'hoazh ?


Gwelet peus ma dilhad-kouronkañ ?


Kollet 'm eus anezho c'hoazh…


Fenoz vo graet un tantad ! Chamallowioù flammet evit an holl !


Houmous


Aozennoù


piz-sisez (ur voestad mir)


div loaiad vras a yod alamandez


teir loaiad vras a eoul


div loaiad vras a chug sitroñs


un oeñs kignen


koumin


paprika


muskadez


Aozañ


E-barzh ur frikerez, lakait teir loaiad vras a eoul, div loaiad vras a yod alamandez ha div loaiad vras a chug sitroñs.


Troc'hit an oeñs kignen e tammoù bihan ha lakait anezhe e-barzh ar frikerez.


Digorit ar voestad piz-sisez, dizourit ha lakait anezhe er frikerez.


Frikit an holl anezhe betek kaout un dienn lintr ha flour.


Ouzhpennit ar spisoù : ul loaiad vihan a goumin,


daou veudad paprika hag ur meudad muskadez.


Frikit adarre.


Tañvait ha reizhit diouzh ho c'hoant.


Sachit warni !


Atantoù e kêr ?


Ur c'hustum a-gozh


Un dra rouez a-walc'h eo hiziv e Breizh ha koulskoude,


a-viskoazh ez eus bet feurmoù er c'hêrioù hag en trowardroioù tostañ evit magañ kêriz. Miret e veze tachennoù evit al labour-douar e kêrioù en Henamzer, da skouer.


Poellek e oa ha poellek eo gellet produiñ boued tost d'an dud, e ken kaz ma c'hoarvezfe ur gwalleur bennak


(gwallamzer, brezel…).


Gant kresk ar boblañs, priz an douaroù, al labour-douar industriel ha gant lederezh ar c'hêrioù eo aet an atantoù kêr war zigresk er vro.


Distro e broioù zo


Ar braz eus ar boued debret er broioù pinvidik a vez gounezet pell diouzh kêr.


E broioù all avat e c'hell labour-douar kêr bezañ bev-mat c'hoazh pe bezañ distro abalamour ma oa ezhomm bras.


Gant an diouer a betrol e Kuba da skouer, ne oa ket al labour-douar industriel evit bastañ d'an ezhommoù boued.


Ret eo bet da gêriz gounit legumaj, frouezh ha sevel loened, harpet gant ar Stad.


E kêr Detroit er Stadoù-Unanet,


an dilabour hag ar fraostoù dilezet o deus poulzet milieroù a dud da labourat an douar.


Doareoù liesseurt


Doareoù liesseurt zo d'an atantoù kêr nevez.


Darn zo troet war ar c'henwerzh rik hag an teknologiezhioù uhel,


darn all zo troet war an ekonomiezh sokial ha kengret, ha doareoù labour simploc'h.


Ar braz anezhe a daol pled war ar saotradur avat rak kalz a zanvezioù noazus a vez diskarget e kêr, en aer, en douar hag en dour.


Ar surentez zo un dalc'h, rak brasoc'h eo ar riskl da vezañ laeret pe gwallaozet e kêr.


Atantoù kêr e Breizh ivez


E Frañs hag e Breizh e vez staliet mereurioù kêr nevez ivez, perzhioù sokial hag ekologel dezho alies-mat.


E Marsilha e oa bet savet feurm Le Talus e daou vil triwec'h da skouer, anezhañ ul lec'h arnodiñ skiantel ivez.


E Roazhon, e oa bet savet ur feurm e karter ar Blosne warlene, gant ar stroll Les Cols Verts.


Siwazh, atantoù all, koshoc'h hag hengouneloc'h o doare, a zle stourm ingal evit derc'hel o flas e kêr, evel feurm Traoñ Bihan e Brest. Bak e brezhoneg :


aet eo ar maout gant al liseidi !


Goude mizvezhioù a stourm eo aet ar maout gant al liseidi a faote dezhe tremen o bachelouriezh e brezhoneg.


Ambre Kucheida, Ifig Le Gonidec ha Colyne Robert a dremeno o bak e daou vil unan warn-ugent.


E miz C'hwevrer o doa lakaet ar gaoz war an direizh ma oa tremen ar brezhoneg er vachelouriezh evel un danvez dibab diret ha faotañ a rae dezhe tremen an danvez-se, desket gante abaoe pell, evel yezh vev.


Renour an akademiezh en deus asantet erfin lezel anezhe da dremen arnodenn ar brezhoneg evel yezh vev.


Daoust ma oa bet resisaet e oa un diviz dreistordinal.


Blev ! Blev !…


Met n'eo ket evit-se e vo goullo ar pennad ! Ruz, melen, du, levn, fuilh, berr pe c'hoazh hir, neuzioù liesseurt a vez d'ar blev.


Ar blev zo heverk,


an dra gentañ an hini eo a vez gwelet ac'hanomp hag a c'hell diskoachañ ul lodenn don eus hor personelezh.


An ivinoù hag ar blev zo an traoù nemete eus hor c'horf a c'hellomp c'hoari gante kemend-all :


livañ, troc'hañ, lezel anezhe da greskiñ…


ar blev fuilh


du


ar frañj


ar frañjoù


ar blev levn


ar sparlenn


ar sparlennoù


ar blezhenn


(ar plezhennoù)


ar stirenn


ar stirennoù


an torkad blev


an torkadoù blev


ruz


rouz


ar blev rodellek


ar c'huch


ar c'huchoù


moal


gris glas


melen


ar blev berr


ar saltet


ar saltetoù


ar blev hir


ar grib


(ar c'hriboù)


ar broust


ar broustoù


ar sec'her-blev


ar sec'herioù-blev


Blini avaloù douar, eog mogedet


Aozennoù


kant hanter-kant gramm avaloù douar


daou vi


kant gramm dienn fresk


muskadez pe kumin


eoul olivez


ur chalotezenn


kraksivolez, bazilik pe fanouilh-gad


peder skejenn eog mogedet pe dluzh


ur sitroñs


Aozañ


Evit ar blini :


Dibluskit ha troc'hit an avaloù douar a-dammoù bihan.


Lakait anezho da boazhañ e-pad un ugent munutenn bennak.


Flastrit anezho en ul lestr gant ur fourchetez,


pebrit, holenit ha lakait muskadez.


Ouzhpennit daou velen-vi ha meskit.


Evit al lipig :


troc'hit munut ar chalotezenn, ar c'hraksivolez.


Lakait anezho gant an dienn fresk.


Ouzhpennit chug ar sitroñs, pebrit, holenit.


Meskit mat ha lakait er yenerez, amzer deoc'h poazhañ ar blini.


Poazhañ ar blini :


war ur billig, lakait an eoul da dommañ.


Gant ul loa-bod vihan, skuilhit ar bas a-seurt ma vo tev a-walc'h ar blini.


Poazhit div vunutenn a bep tu.


War ar blini, lakait lipig hag ouzhpennit un tamm eog mogedet.


Kinklañ a c'hellit ivez gant fanouilh-gad pe bazilik.


Sachit warni !


Kontadennoù e brezhoneg !


A liv ar loar hag ar stered zo un abadenn krouet e-kerzh ar c'henfinañ gant skipailh Radio Bro Gwened asambles gant tud a-youl vat. Gante e vez enrollet kontadennoù tennet eus al levr A liv al loar hag er stered, ul levr kempennet gant Michel Oiry hag embannet gant Presses Universitaires de Rennes e daou vil.


Dastumet e oa bet an istorioù-se etre mil nav c'hant trizek ha mil nav c'hant c'hwezek gant Iwan an Diberder.


Kontet e oant bet dezhañ gant Stefani Gwilhom er bloavezhioù mil nav c'hant dek,


ur vaouez eus Gavr hag a zo bet o chom e Porzh-Loeiz diwezhatoc'h.


Ar blijadur ho po da glevet mouezhioù al lennerien war :


WWW pik radio breizh pik BZH


Ur gaouad tommder !


Hañv daou vil naontek, un hañvezh tomm,


un ouzhpenn ha reoù all a vo da-heul ma selaouit mat ar rakweladoù amzer.


Petra a glever lavaret diwar-benn gwrez un devezh heoliet-kaer ?


Deskit geriaoueg hogen espernit ho halv.


War follaat 'z a an amzer !


Pebezh pulluc'h tan !


Mougañ raer amañ ! Digorit ar prenestroù ma vo analet !


Skaotañ ra ruz an heol hiziv, na zisoñj ket goloiñ da benn ma ne faot ket dit krogfe an heol ennout !


Ni zo vont da boazhañ ma chomomp dindan an heol kalet !


Tomm-gor eo an amzer !


Na tomm eo din,


ha mat eo deoc'h ma tigoran ar prenestroù ?


N'eo ket un devezh heol tomm a ra an hañv !


Tro mareoù peder eur torro ar gor.


Ur skoazell evit sevenadur ar vro


Ofisiel eo abaoe an unnek a viz Mezheven.


Krouet ez eus bet ur gevredigezh evit souten oberoù sevenadurel hag arzel dre arc'hantaouiñ publik ha prevez.


Galvet e oa bet ministr ar sevenadur gant dilennidi eus Breizh evit aozañ un adlañs sevenadurel.


Ur yalc'had hanter kant mil euro a vo roet gant ar rannvro a-benn nebeut.


Ur galv da raktresoù a vo lañset a-benn an hañv-mañ da grouerien Breizh.


Setu peadra evit lakaat spi e jeu sevenadur Breizh goude prantad ar c'henfinañ.


Da welet penaos e vo aozet ha peseurt oberoù fetis a vo graet…


An holl war varc'h-houarn !


War varc'h-houarn e vez brav sellet ouzh an dremmvro en ur gigennañ korf an unan.


Gwallzarvoudoù a vez a-wechoùigoù koulskoude !


Sed amañ un nebeud frazennoù, kuit da chom sac'het war ribl an hent


ha bezañ kaset da c'hoari biz-meud.


Emaomp o vont da stagañ gant ur sav ha diroudennet eo ma chadenn !


Chaous ! Ur vandenn-rod zo dic'hwezet.


Re uhel eo ma dibr, hag izelaat anezhañ a c'hallfes ober, mar plij ganit ?


Vefe ket ur rustinenn ganit evit stouvañ ma bandenn-rod toullet ?


Ur rod eus ma belo a oa chomet stanket e toull ur forzh tramgarr ha gwaret eo bremañ.


Ro da anaout e troez a-gleiz gant ur jestr gant an dorn kleiz.


Gant ar savioù e vez aezetoc'h war veloioù tredan, daoust ma n'eo ket ken ekolo.


Na zisoñj ket da c'hwezerez, e ken kaz ma tarzh ganit en hent !


Ar roue marc'h


Marv eo ho loen karet ha setu c'hwi glac'haret.


Gouarnit ta e zivskouarn hag e voue avat.


Deoc'h-c'hwi e vo da zougen anezhe hiviziken


M'ho peus bet tro da lenn mojennoù a Vreizh ho peus lennet Ar Roue Marc'h, kredapl-bras.


Anv a oa bet ag ar vojenn-se evit ar c'hentañ gwech en ugentvet kantved


gant Yann ar Floc'h, mil nav c'hant pemp).


Ur roue en deus kollet e roñse ha lakaet eo bet da zougen divskouarn ha moue e loen get un doueez.


Ne cheñch ket kalz an istor hervez an embannoù met al levr nevez-mañ zo plijus.


Kempennet eo bet ar vojenn gant Evelyne Brisou-Pellen.


Kement-se gant tresadennoù brav Bruno Pilorget.


Hag e brezhoneg evel-just.


WWW coop-breizh pik FR


Covid-naontek, ur c'hleñved hag a ra trouz


Ar c'horonavirus a ya war-raok


Seul vuioc'h a dud amprouet, seul niverusoc'h ar re glañv. Pa brouader bezañs ar C'hovid-naontek en dud na ziskouezont ket bezañ klañv e kaver un niver bras a dud tapet ar c'hleñved ganto evelkent.


Dre se ez a ar c'hontammiñ war-raok gant tud na zoujont ket d'ar reolennoù retañ o soñjal n'int ket klañv.


Hervez Santé Publik Frañs, diwar an un dre gant hag hanter kant eus an dud bet prouadet etre an ugent hag an nav warn-ugent a viz Gouere ha paket ar c'horonavirus ganto, n'eus azon ebet eus ar c'hleñved war wel outo.


Hong Kong, divouezh


Trouz a ra ar C'hovid-naontek war tachenn ar politikerezh ivez.


D'an un ha tregont a viz Gouere en doa embannet prezidant Sina e oa daleet dilennadeg ar gannaded e Hong Kong a-benn bloaz,


war zigarez un adlañs eus ar c'hleñved-bed.


Diskred zo bet lakaet war Xi Jinping gant pennoù Stadoù kornogat neuze.


Evito eo ur brouenn ouzhpenn eus ur politikerezh strishaat ar frankiz e Hong Kong da-heul al lezenn nevez war ar surentez vroadel.


Doareoù hengounel da chom yac'h


Saviad ar mare-mañ zo nevez d'hor remziad.


A-viskoazh ez eus bet kleñvedoù-red koulskoude.


E Sina ez eus un obererezh da greñvaat korf an den a-raok,


kuit dezhañ kleñvel, e-pad an diglañviñ ha goude : an Qigong.


E miz Ebrel e oa bet aozet un heuliad fiñvadennoù anvet Kang Yi Fang


gant Jian Liujun, kalonour,


rener an ensavadur Quimétao e Pariz ha desket war an arzoù energetek sinaat.


Jestroù gwarez hag eoulioù esañs


E-mesk an doareoù efedus da stourm ouzh red ar c'horonavirus emañ ar jestroù gwarez evel-just.


Tud zo a ra ouzhpenn gant an eoulioù esañs.


Lod anezho a vroud dielfennoù ar c'horf.


An eoul esañs aval-sitroñs da skouer, gant e berzhioù dilestus, a yac'husa an aer hag an imor ivez.


Ar Ravintsara a ziarbenn an digousk, an enkrez hag an diwaskadennoù.


Graet e vez ivez gant ar gwez-te, an origanell


ar sirzhin-bent-delioù-strizh (Eucalyptus radiata) hag ar Saro.


Glotofobiezh : ur ger nevez evit un aon kozh


Anavezet mat eo an diforc'hidigezhioù diouzh liv ar c'hroc'hen, ar reizh, an oad pe an anvioù-familh.


Re all zo, didrousoc'h er mediaoù bras,


evel an hini diouzh ar yezhoù hag an taolioù-mouezh.


Hervez al lezenn ne zle ket an dud kaout nebeutoc'h pe muioc'h a wirioù diouzh o yezh, o geriaoueg, o ereadurezh nag o zaol-mouezh.


Ma c'hoarvez kement-se e c'hell bezañ kondaonidigezh gant ar justis.


Ar ger glotofobiezh zo ur ger nevez,


savet e daou vil c'hwezek gant Filip Blanchet,


sokioyezhoniour e Skol-veur Roazhon daou.


Pourmenadenn er c'hoad


Kasomp amzer er-maez par ma c'hallomp !


Ar pennad chom o rouzañ war an aod zo war echu.


Ne vern, er c'hoadoù e c'haller bale en disheol


hag anavezout ar gwez gwisket en o bravañ.


Hastomp a-raok ma erruo an diskar-amzer.


an derv


an dervenn


ar c'helvez


ar gelvezenn


ar gwern


ar wernenn


an onn


an onnenn


ar skav


ar skavenn


ar faou


ar faouenn


Rilhetez draeneg


Aozennoù (evit c'hwec'h den)


un draeneg en e bezh


ur sitroñs glas


pemp mililitrad eoul olivez


ur meudad pimant Ezpeleta


ugent kantilitrad dienn fresk, pebr, hollen


Aozañ


Poazhit an draeneg er vurezh.


Laoskit da yenañ


Dibluskit anezhañ ha tennit ar c'hig.


Tennit an drein gant aked bras


En ur volenn,


lakait bruzun an draeneg gant an eoul olivez,


an dienn fresk, ar pimant, chug ar sitroñs.


Meskit mat.


Temzit gant pebr ha holen.


Goloit ha lakait er yenerez e-pad div eurvezh.


Sachit warni !


Hag ar c'henfinañ e Plougerne ?


Netra nevez nemet panelloù o tifoupañ bep mintin war an hentoù.


Barzhoniezh, fent, soñjoù a c'helled lenn e pep korn ar gumun.


Gant piv e oant bet livet,


gant piv e oant bet lakaet ?


Den ne oar.


Diwar intrudu an arzour Ronan Le Fur e oa bet roet lañs d'ar c'hoari.


Ne soñje ket dezhañ en dije graet berzh bras.


Goude bezañ staget e ziv banell gentañ soleil ha ciel e oa bet ouzhpennet unan gant e amezeg


un daou tri


Buan a-walc'h e oa bet kendalc'het gant tud all.


Afer an holl e oa.


Ouzhpenn daou c'hant panell a oa bet renablet.


Chomet int betek fin an hañv evit kinnig un diskouezadeg.


Penaos stourm ouzh an digenvez ?


Krouiñ liammoù etre an dud.


Ar boan, droug ar c'hantved…


Dihuniñ goude un tortad, goude bezañ kousket war ur vatarasenn re vlot pe re galet


Ho korf zo poanius –


Erruet el labour ha c'hoant ganeoc'h da gaozeal diwar-benn ho nozvezh drastus ha bim !


Ur boan ouzhpenn !


Ne ouezit ket penaos lavaret kement-se…


Na rit ket bil, emaomp o vont da sikour ac'hanoc'h !


Ne raio ket poan deoc'h.


Poan-benn 'm eus.


Droug-kof peus ?


Aiou ! Perak e pouezez war ma bloñs ? !


O paouez gwelet an archerien emaout pe betra ?


Bronduet-holl out !


Ne boanian ket kement ken.


Poan-vlev 'm eus !


Me zo poanius ma zroad.


Tapet 'm eus glaz ennañ.


Pistiget on gant ma droug.


Gouzañv a ran kant poan ha kant all.


Eñ eo e sac'h-poan.


Eñ eo he sac'h-poan.


Festival Etrekeltiek daou vil ugent : Festival ar binioù bras


Sañset e oa da lidañ Bloavezh Breizh er Festival Etrekeltiek ar bloaz-mañ.


Abalamour da gleñved ar C'horonavirus e oa bet nullet pep tra en Oriant. Koulskoude eo bet asantet aozañ un abadenn dreistordinal. Evit-se eo bet adtapet an anv orin Festival ar binioù bras ha berzh en deus graet ! Tri mil pevar c'hant fri kurius zo deuet da selaou pevar bagad.


Daoust d'ar reolennoù yec'hed ez eus bet un aergelc'h plijus gant an arvesterien kenkoulz hag an daou c'hant den a-youl vat.


Ar re-se o deus bet un digarez a-feson d'en em gavout en-dro.


Peadra da reiñ un tañva deus Festival Etrekeltiek daou vil unan warn-ugent gouestlet da Vreizh !


Koktel jinjebr-hibiskus


Aozennoù


un tamm jinjebr fresk


ur sitroñs


dek gramm hibiskus


tri loaiad vras siros agav


ul litrad dour gazek delioù bent


aozañ


unan Dibluskit ar jinjebr,


rasklit un tamm ha lakait anezhañ en ur voutailh.


daou Gwaskit ar sitroñs


ha lakait ar chug er voutailh.


tri Lakait an hibiskus hag ar siros agav ouzhpenn, hejit mat.


pevar Ouzhpennit an dour.


pemp Lakait er yenerez e-pad teir eur (pe muioc'h).


c'hwec'h Silit a-raok servijout gant delioù bent pe gant tammoù sitroñs.


Sachit warni !


Semmelweis hag ar gwalc'hiñ daouarn


Gwalc'hiñ hon daouarn, anavezet gant an holl ?


Gant ar c'horonavirus eo deuet ar c'hiz da walc'hiñ hon daouarn pell aliesoc'h ha pishoc'h evit na raemp da gustum, gant gel pe soavon.


Hag hiziv an deiz ez eo anat d'an holl eo an dra d'ober ma vez epidemiezhioù war-dro.


Padal ne oa ket bet graet brav d'an dud kentañ o doa embannet en naontekvet kantved e oa daouarn lous ar vedisined kaoz da gleñvedoù zo.


En o zouez, Ignác Fülöp Semmelweis, mezeg hungarat e Vienna.


Ur c'hleñved kevrinus


E mil eizh kant c'hwec'h ha daou-ugent e skoazelle hemañ ur c'helenner e penn ur servij amiegouriezh e pennospital skol-veur Vienna.


Hag ur gwall gudenn a oa eno : betek triwec'h dre gant eus ar mammoù a varve gant terzhienn ar vammenn goude ar gwilioudiñ !


Padal e oa un eil servij amiegouriezh er memes ospital a implije ar memes teknikoù hag ar memes studierien, met ar feur a oa tri dre gant hepken !


Mammoù zo zoken, a bede ar vedisined war o daoulin kuit da wilioudiñ er servij kentañ.


Lod all a yae betek gwilioudiñ war ar straed evit chom hep mont di !


Pennkaoz : daouarn lous ar vezeien !


An aotrou Semmelweis en doa klasket kompren ha savet en doa meur a lakadenn en aner.


Marv ur mignon, kelenner war an anatomiezh, en doa dizallet anezhañ :


marvet e oa-eñ goude bezañ bet gloazet gant ur skalpel lous, war-lerc'h bezañ skejet gantañ korf ur vaouez marvet gant terzhienn ar vammenn.


Soñjet en doa Semmelweis e oa pennkaoz d'ar c'hleñved partikulennoù war daouarn lous ar vezeien hag ar studierien a yae eus ar sal-diskejañ betek ar salioù gwilioudiñ, pa ne oa sal-diskejañ ebet en eil servij.


Un diskoulm efedus chomet dianav betek Pasteur


Alese en doa goulennet digant an holl er servij gwalc'hiñ o daouarn gant un dileizhenn hipoklorit kalkiom goude ar sal-diskejañ hag a-raok ober war-dro ar merc'hed a oa o wilioudiñ.


Gant se e oa digresket ar feur mervel betek daou virgulenn pevar dre gant !


Daoust d'an disoc'hoù dreist-se hag e lec'h all, e oa chomet disprizet e labourioù, rak a-enep da deoriennoù an amzer-se ez aent.


Echuet fall e vuhez gantañ ouzhpenn-se, en un ospital evit ar re dalc'het o spered.


N'eo nemet pa oa deuet labourioù Pasteur diwar-benn ar mikroboù ma oa bet degemeret e gavadenn gant an holl.


Youenn Lange : Rod ne'o


D'an trizek a viz Du e vo lakaet er gouloù ar bladenn Rod ne'o, gant Youenn Lange (label muzik Têtues), dek kanaouenn enni.


Dek vloaz zo e oa krog Youenn Lange gant an hent-se, prenet en deus skiant abaoe, gant aked hag entan evit ar sonerezh pobl, ar sonerezh elektro, ar c'han-ha-diskan…


hag a-benn kreiz miz Du e teuio e bladenn solo kentañ er-maez.


Ur bladenn a capella penn-da-benn gant sonennoù ha gwerzioù hengounel pe skrivet a-nevez.


Gant nerzh hag ampartiz eo deuet a-benn Youenn Lange da enoriñ parlant ha kan Kreiz-Breizh ha da reiñ da glevet pegen tomm eo ouzh ar vro.


Zeland-Nevez : gwirioù an natur


Roet e oa bet ar statud personelezh lezennel d'ar stêr Whanganui, unan eus stêrioù brasañ Zeland-Nevez, gant parlamant ar vro e daou vil seitek.


Eno e vez anavet ur stêr evel un den.


Rik an hevelep gwirioù zo ganti ha gant hec'h amezeien, ar meuriad Iwi da skouer,


ha sevel klemm a c'heller ober eviti.


Gant ar bobl Iwi e veze stourmet evit an dra-se abaoe mil eizh kant daou-ugent.


Kement-se a oa bet votet a-raok gant Ecuador e daou vil eizh.


(ar vamm-douar) he deus unnek gwir pennañ,


en o zouesk ar gwir da vevañ ha da vezañ.


Bolivia he deus degemeret al lezenn Pacha Mama ivez.


Ger-ha-ger, an natur a gemer he gwirioù en-dro…


Kant parrez, kant iliz…


Puilh-tre eo an ilizoù hag ar chapelioù ba' Breizh.


Ha ba' hashtag brezhoneg ho po tro da welet fotoioù ivez.


Koulskoude, un tammig dianav eo geriaoueg an ilizoù…


an tour-iliz


an tourioù-iliz


iliz-veur Naoned


ilizoù-meur


ar porzh-iliz


ar porzhioù-iliz


ar porched


ar porchedoù


leurenn an iliz


leurennoù an iliz


an iliz


an ilizoù


penniliz an Alre


(ar pennilizoù)


ar bez


ar bezioù


ar vered


(ar beredoù)


ar chapel


ar chapelioù


ar volz


(ar bolzioù)


an delwenn (an delwennoù)


ar pilier ar pilieroù


an aoter an aoterioù


ar c'houlaouenn-goar


(ar gouloù-koar)


ar werenn-livet


(ar gwerennoù-livet)


ar c'heur


ar c'heurioù


ar bank


ar bankoù


nev an iliz


nevioù an iliz


ar gador-gofez


(ar c'hadorioù-kofez)


Diring diring !


Ar beloioù (pe ar marc'hoù-houarn) zo binvioù dilec'hiañ ekologel ha yac'h.


Ober ganto zo mat.


Anavezout anvioù al lodennoù a ya d'ober anezho zo kenkoulz all !


an dibr


an dibroù


ar chadenn


ar chadennoù


ar rod


ar rodoù


an droadikell


(an troadikelloù)


ar vandenn


(ar bandennoù)


ar starderez


ar starderezioù


ar varenn-stur


(ar barennoù-stur)


ar c'hloc'hig


ar c'hloc'higoù


an den war varc'h-houarn


(an dud war varc'h-houarn)


an tokarn


an tokarnoù


ar garrigell


(ar c'harrigelloù)


roudenn divrodegoù


roudennoù divrodegoù


ar c'hadranas


ar c'hadranasoù


Mirdi al logod-penn-doull e Kernaskledenn


E daou vil c'hwec'h e oa bet digoret ar mirdi nemetañ war al logod-penn-doull e Breizh hag e Frañs.


Da goulz nevezadur daou vil naontek eo bet pinvidikaet ar mirdi get fotoioù ha videoioù tud a vicher ha troet eo bet ar panelloù e brezhoneg.


Tud ar mirdi a ra ivez ul labour enklask, gwareziñ ha prizachiñ.


Priziet eo o labour betek Kanada memes !


Ur mirdi a bouez evit an ekologiezh,


an anaoudegezh ag ar vro, get tud entanet evit ober war-dro al lec'h.


Neandertal war an traezh


Traezhenn ar Rozell


Debret e vez aodoù Normandi gant ar mor, a-dammigoù.


Diàr-se e oa bet lakaet traoù souezhus àr wel en departamant Manche e daou vil daouzek :


Roudoù treid hor c'hendirvi gozh, tud Neandertal !


Àr draezhenn Le Pou e kumun Le Rozell e gwalarn an departamant.


Ouzhpenn mil roud zo bet kavet get an arkeologourien hag int pevar-ugent mil bloaz kozh !


Piv e oant ?


Diàr ment o zreid e c'heller gouiet pegen bras e oant.


C'hwec'h santimetr ha tri-ugent e oa ment an hini bihanañ


(ur c'hrouadur e oa)


hag ur metr nav ha pevar-ugent an hini brasañ.


Bihanoc'h e oa tud Neandertal evit an Homo Sapiens d'ar liesañ neoazh.


Un daouzek den bennak a yae d'ober meuriadig Le Rozell,


kement-se zo bet kavet diàr stumm o roudoù ivez.


Evit ar wech kentañ àr an douar o deus kavet an arkeologourien roudoù graet get an dorn, un tregont bennak.


Frammoù sokial


Kantreidi a oa tud Neandertal,


setu ne zeuent ket tro ar bloaz àr an aod.


Darempredet e veze an draezhenn gante da vare ar goañv.


Degas ar loened lazhet gante ha labourat o c'hig a veze graet aze.


Gouiet a reer e jiboesaent gourejened, kirvi ha roñseed gouez.


Ur stal labourat ar vein a oa e Le Rozell ivez,


eno e veze benet o benveger.


Divinout o framm sokial zo gellet ober un tamm.


Roudoù bugale a gaver el lec'h ma veze labouret ar c'hig.


Reiñ a ra se da anavet e kemerent perzh er labour-se ivez.


Tud ha loened


Roudoù loened zo bet kavet ivez.


Gouiet a reer o doa debret kig ur c'hole-mor lakaomp.


Ne oa ket ur loen ag ar vro,


en em gollet e oa hennezh ha kaset betek Normandi get red ar mor.


Pa yae tud Neandertal kuit e veze darempredet an aod get loened a bep sort


evel evned (un tregont spesad disheñvel bennak), bleizi, kirvi ha liñsed.


Peulvanoù metal diouzh ar c'hiz


Soñj ho peus eus an unvein misterius er film 2001 : A Space Odyssey (mil nav c'hant eizh ha tri-ugent) gant Stanley Kubrick ?


Kalz a dud a soñj enno abaoe diskar-amzer ar bloaz daou vil ugent.


Ur c'hiz dic'hortoz a oa en em ledet dre ar bed er mizioù-se :


kavet ez eus bet degadoù a "unvein" houarn bras a-walc'h, evel peulvanoù lintr ha levn.


Bep taol en em c'houlenn an dud :


piv en deus lakaet an dra-se aze ? Ha perak ?


Staliet e vezont, peurvuiañ, e lec'hioù dic'hortoz pe didud, hep kelaouiñ den ebet a-raok.


Alies-mat ez int oberennoù arzourien pe ur mod da vrudañ un dra bennak, ur festival pe ur stal da skouer.


Prederi a zeu din !


Mac'het e c'hell bout spered an nen gant a bep sort drougoù.


Dreist-holl pa rank chom bac'het en ti e-pad meur a viz.


Kement-se na sikour ket.


Gouiet penaos komz ag e boanioù e brezhoneg ne zisammo ket ho spered kredapl met reiñ a ray boued dezhañ, ur sort !


Ankeniet on !


Ur bec'h pounner zo war ma divskoaz.


Nec'het on, klañv on o soñjal e se…


Bec'h zo warnon.


Mouget on gant al labour.


Chomet on war ma c'hoant…


Distroet on gant ma c'hoant.


Dipit 'm eus un tamm.


Skoet on bet gant kement-se !


Bihan eo e galon 'm eus aon.


Bihan eo he c'halon 'm eus aon.


Ya ! : niverenn eizh kant


An ti-embann kevredigezhel Keit Vimp Bev en deus savet niverenn eizh kant ar gazetenn Ya ! e daou vil ugent.


E daou vil pemp e oa bet roet lañs d'ar mennozh-se, ur gazetenn sizhuniek e brezhoneg penn-da-benn


(gant ur pennad e gallaoueg ivez).


Ya ! eo ar gazetenn baper sizhuniek nemeti en ur yezh vinorel e Frañs


(a-raok e oa La Setmana en okitaneg ivez).


Enni e c'hellomp lenn keleier eus Breizh hag eus ar bed,


nevezentioù, pennadoù-kaoz a bep seurt, pennadoù-barn diwar-benn levrioù, filmoù…


Lenn keleier e brezhoneg a c'heller ober bep sizhun gant Ya ! eta.


Priz ar c'houmanant zo pevar-ugent euro ar bloaz ha daou-ugent euro ar priz digresket.


Bara ar Rouaned


Aozennoù


div bladenn feilhetez (pe pevar c'hant gramm graet er gêr)


kant ugent gramm poultr alamandez


daou vi


pemzek gramm ha tri ugent sukr


ur vi evit melenañ


ur favenn


ur gurunenn


Aozañ


unan Meskit mat an daou ui hag ar sukr en ur saladennouer.


daou Ouzhpennit ar poultr alamandez ha meskit mat c'hoazh.


tri Lakait ur bladenn feilhetez war plakenn ar forn (pe ur plad).


pevar Lakait an dienn alamandez war ar bladenn doaz. Ret eo lezel ur bord daou santimetr dizolo.


pemp Lakait ar favenn en dienn.


c'hwec'h Basit ar vi a chom gant ur fourchetez ha ledit anezhañ gant ur gwispon war bord an toaz.


seizh Tresit hirgelc'hioù gant ur gontell war-c'horre ha melenit gant ar peurrest eus ar vi baset.


eizh Lakait er forn (termostat seizh) ha lezit da boazhañ e-tro tregont munut.


nav Debrit klouar ha n'ankouait ket ar gurunenn !


Sachit warni !


Ac'hanta Gwilhou, aze emaout ?


Sed aze adarre Gwilhou o reiñ keloù deomp !


E departamant ar Mor-Bihan adarre,


evit doare e plij ar vro-se dezhañ.


Gwelet e oa bet roudoù e dreid, e re asambles gant re unan all, e bitaodez marteze a-walc'h.


Sklaer hag anat, evel daoulagad an naer eme paotred Arsellva ar Bleizi en ur reiñ deomp da welet poltred roud troad Gwilhou, ha muzulioù war ar marc'had.


Hag ouzhpenn se zo : yudadennoù bet klevet adarre e miz C'hwevrer diwezhañ, kaoc'h bleizi bet dastumet,


korfoù loened gouez bet preizhet ha, souezhusat tra,


ul louarnez bet gwelet o ruilh en ur morig troazh bet skuilhet a-raok gant Gwilhou.


Ma, diwallit mat ho tropelladoù chatal tudoù,


emañ Gwilhou o sevel e fri !


Ar Foeterien e Sardinia


Evit navvet koulzad an abadenn Foeterien, sevenet gant Mikael Baudu,


ez eomp da-heul c'hwech den yaouank d'ober ur gwel da Enez Sardinia.


C'hwec'h devezh e vint war hentoù bihan ha bras,


dre ar menezioù, a-hed an aodoù, ar stêrioù evel a lavar Riwal Kermareg, lusker an abadenn.


Ret eo d'ar Foeterien ober a bep seurt amprouennoù ha diskoulmañ kudennoù spered !


E fin pep devezh e rankont klask bod ha boued, gant un toullad gwenneien hepken.


Kit da sellet ouzh an abadenn e replay war Brezhoweb ha war ar chadennoù TV Rennes, Tébéo, ha TébéSud.


Echu ar bamboch


Stad an traoù


Ouzhpenn c'hwec'h kant dek ha tri ugent mil den a vev diwar ar sevenadur e Frañs. N'eo ket dister pa ouezer e tegas kant miliard a euroioù bep bloaz, da lavaret eo e kevatal da daou pik tri dre gant eus produadur diabarzh kriz Frañs. Daoust da se eo trenket ar soubenn abaoe bloaz gant kleñved-bed ar C'hovid. Dibaoe eo serr ar mirdioù, ar salioù-sinema, ar c'hoarivaoù, echu an abadennoù sonerezh, echu ar festoù-noz. Arvarus eo bodañ un niver bras a dud gant aon e tiflukfe ur c'hluster.


Ha padal Ne oa bet diwanet kluster ebet pa oa digor c'hoazh ar salioù arvestoù, doujet e veze d'ar reolennoù yec'hedel kenkoulz eget e lec'hioù all.


Daoust da se n'int ket bet digoret en-dro.


Ranket o doa an arzourien azasaat o labour a-fo evit gellout diskouez o arvestoù.


Aozet e oa bet gant strollad Mad ar jeu un abadenn Covid kenglotus gant maskloù ha mikroioù, kuitez da skopitellat. Lod all, evel Tangi Le Gall-Carré, o doa kavet gwelloc'h krouiñ a-raok kemer hent ar studioioù-enrollañ met hervez e gomzoù e vank dezhañ al liamm gant an arvesterien…


Ha spi zo da gaout ?


Ha ken gwir all eo evit an arvesterien. Skuizh e vezont o chom kenfinet atav en ur mod, hep daremprediñ o mignoned, an dud nes.


Ezhomm zo da aveliñ ar penn, da gaout ur vuhez sokial, estreget an trevelloù pemdez zo.


Spi zo da gaout, p'en deus embannet ar gouarnamant e vefe aotreet ar festivalioù a zegemerfe pemp mil den d'ar muiañ.


Penaos e vo e-keñver ar pezhioù-c'hoari, ar festoù-noz ?


Bihan eo ar bazenn ha n'eo ket a-walc'h evit adkavout ur vuhez voas ha gellout pogotañ en-dro diouzhtu,


met tamm-ha-tamm e vezo graet e vragoù da Yann.


Oh ! Breizh ma bro !


n'eus ket nemet komz anezhañ get an dud dre ar bed ar blez-mañ ! Ar vaksin, ar vaksin, ar vaksin ! Evit ober un dijabl ag ar bouc'h a goronavirus hag a laka kement a vec'h warnomp.


Deomp da welet un nebeud troioù stag d'ar c'hleñved-red-se.


Gwall skoet eo ar bed gant ar bandemiezh.


Ur c'hleñved-red eo.


Toui ! Chomet eo ma maskl war ma lerc'h.


A-gaoz d'ar c'heulfe e vezomp holl er stalioù war-un-dro.


Un darempred kontammiñ zo e-touez ma c'henlabourerien.


Petra eo azonoù ar c'hleñved ?


Vaksinet e vin.


Oioù oioù ! Aon am eus rak ar pikurennoù !


Lakaat eo bet ar vrec'h ennon.


Youc'hou ! Immunizet on !


Redek evel un tenn evit ar Redadeg !


Redek a reomp evit ar blijadur,


evit aveliñ hor spered, kreñvaat hor c'horf.


Redet e vez a-wechoù ivez evit abegoù a bouez deomp.


Ha klevet ho peus kaoz eus ar Redadeg ?


Setu un degouezh brav evit an holl, rederien ar Sul vintin pe rederien ampart !


ar montr-kardio


ar montroù-kardio


ar short


ar shortoù


al loer


al loeroù


ar sac'h-kein


(ar seier-kein)


ar gasketenn


(ar c'hasketennoù)


ar votez sport


(ar botoù sport)


ar wenodenn


(ar gwenodennoù)


ar goulourdrenn


(ar c'houlourdrennoù)


ar rederez


ar rederezed


ar roudenn


ar roudennoù


ar vazh-eilañ


(ar bizhier-eilañ)


ar giton


ar gitonioù


al lien-kein


al lienoù-kein


ar reder


ar rederien


an dibenn


an dibennoù


Toazennoù pesto avoukez


Evit ur podad pesto :


div avoukezenn


ur boked bazilik


ur gignenenn


div loaiad vras a eoul olivez


chug ur sitroñs


un dornad kraoñ-pin


pebr holen


Toazennoù evit daou zen :


kant pevar-ugent grammad toazennoù


parmezan


Aozañ


Dibluskañ ha skejenniñ ar gignenenn.


Troc'hañ an div avoukezenn e daou damm,


tennañ ar maen, kemer ar vouedenn.


Frikañ gant ar bazilik, ar c'hignen, an eoul olivez, chug ar sitroñs hag ar c'hraoñ-pin.


Holenañ ha pebrañ.


Lakaat an toazennoù da boazhañ en dour berv gant holen.


Teurel evezh mat en amzer boazhañ.


Ur wech poazh, servijañ an toazennoù, ouzhpennañ ar pesto hag ar parmezan.


Sachit warni !


Un hammam kuzhet a-dreñv ur voger


En hañv tremen e oa bet graet labourioù reneveziñ en un davarn eus Sevilla, en Andalouzia.


Al labourerien o doa kavet, a-dreñv ur voger, ul lukan dezhi stumm ur steredenn.


Un arkeologour a oa war al lec'h abalamour m'emañ an davarn tost da iliz-veur Sevilla.


A-dreñv ar voger e oa bet diskoachet neuze un hammam, teir sal gibellañ ennañ, savet en daouzekvet kantved.


Al lukanoù, ar mogerioù hag ar bolzoù kizellet ha livet zo chomet brav daoust d'an amzer.


An davarn a vo par d'ur mirdi bremañ.